title: Rakkomandazzjoni tal-Kummissjoni tat-18 ta' Ġunju 2019 dwar l-abbozz tal-Pjan Nazzjonali Integrat għall-Enerġija u l-Klima tal-Belġju li jkopri l-perjodu 2021–2030

text:
               3.9.2019

               MT

               Il-Ġurnal Uffiċjali tal-Unjoni Ewropea

               C 297/1

      RAKKOMANDAZZJONI TAL-KUMMISSJONI
      tat-18 ta' Ġunju 2019
      dwar l-abbozz tal-Pjan Nazzjonali Integrat għall-Enerġija u l-Klima tal-Belġju li jkopri l-perjodu 2021–2030
      (2019/C 297/01)
      IL-KUMMISSJONI EWROPEA,
      Wara li kkunsidrat ir-Regolament (UE) 2018/1999 tal-Parlament Ewropew u tal-Kunsill tal-11 ta' Diċembru 2018 dwar il-Governanza tal-Unjoni tal-Enerġija u tal-Azzjoni Klimatika, li jemenda r-Regolamenti (KE) Nru 663/2009 u (KE) Nru 715/2009 tal-Parlament Ewropew u tal-Kunsill, id-Direttivi 94/22/KE, 98/70/KE, 2009/31/KE, 2009/73/KE, 2010/31/UE, 2012/27/UE u 2013/30/UE tal-Parlament Ewropew u tal-Kunsill, id-Direttivi tal-Kunsill 2009/119/KE u (UE) 2015/652 u li jħassar ir-Regolament (UE) Nru 525/2013 tal-Parlament Ewropew u tal-Kunsill (1), u b'mod partikolari l-Artikolu 9(2) tiegħu,
      Billi:

                  (1)

                  Skont ir-Regolament (UE) 2018/1999, kull Stat Membru huwa meħtieġ jippreżenta lill-Kummissjoni abbozz tal-pjan nazzjonali integrat għall-enerġija u l-klima tiegħu li jkopri l-perjodu mill-2021 sal-2030 skont l-Artikolu 3(1) u l-Anness I ta' dak ir-Regolament. L-ewwel abbozzi tal-pjanijiet nazzjonali integrati għall-enerġija u l-klima kellhom jiġu ppreżentati sal-31 ta' Diċembru 2018.

                  (2)

                  Il-Belġju ppreżenta l-abbozz tal-pjan nazzjonali integrat għall-enerġija u l-klima tiegħu fil-31 ta' Diċembru 2018. Il-preżentazzjoni ta' dan l-abbozz tal-pjan tirrappreżenta l-bażi u l-ewwel pass tal-proċess iterattiv bejn il-Kummissjoni u l-Istati Membri għall-finalizzazzjoni tal-pjanijiet nazzjonali integrati għall-enerġija u l-klima u l-implimentazzjoni sussegwenti tagħhom.

                  (3)

                  Skont ir-Regolament (UE) 2018/1999, il-Kummissjoni hija meħtieġa tivvaluta l-abbozzi tal-pjanijiet nazzjonali integrati għall-enerġija u l-klima. Il-Kummissjoni wettqet valutazzjoni komprensiva tal-abbozz tal-pjan nazzjonali għall-enerġija u l-klima tal-Belġju, filwaqt li qieset l-elementi rilevanti tar-Regolament (UE) 2018/1999. Din il-valutazzjoni (2) hija ppubblikata flimkien ma' din ir-rakkomandazzjoni. Ir-rakkomandazzjonijiet li ġejjin huma bbażati fuq din il-valutazzjoni.

                  (4)

                  B'mod partikolari, ir-rakkomandazzjonijiet tal-Kummissjoni jistgħu jindirizzaw (i) il-livell ta' ambizzjoni tal-objettivi, tal-miri u tal-kontributi bil-ħsieb li jinkisbu b'mod kollettiv l-objettivi tal-Unjoni tal-Enerġija u, b'mod partikolari, il-miri tal-Unjoni għall-2030 għall-enerġija rinnovabbli u għall-effiċjenza fl-enerġija kif ukoll il-livell tal-interkonnettività tal-elettriku li l-Istat Membru qed jimmira li jlaħħaq sal-2030; (ii) il-politiki u l-miżuri b'rabta mal-objettivi fil-livell tal-Istati Membri u tal-Unjoni u politiki u miżuri oħrajn ta' rilevanza transfruntiera potenzjali; (iii) kwalunkwe politiki u miżuri addizzjonali li jistgħu jkunu meħtieġa fil-pjanijiet nazzjonali integrati għall-enerġija u l-klima; (iv) l-interazzjonijiet bejn il-politiki eżistenti u ppjanati u l-konsistenza tagħhom u l-miżuri inklużi fil-pjan nazzjonali integrat għall-enerġija u l-klima f'dimensjoni waħda u fost dimensjonijiet differenti tal-Unjoni tal-Enerġija.

                  (5)

                  Waqt li kienet qed tiżviluppa r-rakkomandazzjonijiet tagħha, il-Kummissjoni qieset, minn naħa, il-ħtieġa li jingħaddu flimkien ċerti kontributi ppjanati kkwantifikati tal-Istati Membri kollha sabiex tiġi vvalutata l-ambizzjoni fil-livell tal-Unjoni, u, min-naħa l-oħra, il-ħtieġa li jiġi pprovdut ħin xieraq għall-Istat Membru kkonċernat biex iqis ir-rakkomandazzjonijiet tal-Kummissjoni qabel ma jiffinalizza l-pjan nazzjonali tiegħu.

                  (6)

                  Ir-rakkomandazzjonijiet tal-Kummissjoni fir-rigward tal-ambizzjonijiet rinnovabbli tal-Istati Membri huma bbażati fuq formula stabbilita fl-Anness II tar-Regolament (UE) 2018/1999 li hija bbażata fuq kriterji oġġettivi.

                  (7)

                  Fir-rigward tal-effiċjenza fl-enerġija, ir-rakkomandazzjonijiet tal-Kummissjoni huma bbażati fuq il-valutazzjoni tal-livell ta' ambizzjoni nazzjonali ppreżentat fl-abbozz tal-pjan nazzjonali integrat għall-enerġija u l-klima, imqabbel mal-livell kollettiv tal-isforzi meħtieġa biex jintlaħqu l-miri tal-Unjoni, filwaqt li titqies l-informazzjoni pprovduta dwar iċ-ċirkustanzi nazzjonali speċifiċi, fejn ikun rilevanti. Il-kontributi nazzjonali finali fil-qasam tal-effiċjenza fl-enerġija jenħtieġ li jirriflettu l-potenzjal kosteffettiv għall-iffrankar tal-enerġija u li jiġu appoġġati bi strateġija soda ta' rinnovazzjoni tal-bini fit-tul u miżuri għall-implimentazzjoni tal-obbligu tal-iffrankar tal-enerġija li jirriżulta mill-Artikolu 7 tad-Direttiva 2012/27/UE tal-Parlament Ewropew u tal-Kunsill (3). Jenħtieġ li l-Istati Membri juru wkoll li jkunu qiesu kif xieraq il-prinċipju “l-Effiċjenza Enerġetika tiġi l-Ewwel”, billi b'mod partikolari jispjegaw kif l-effiċjenza fl-enerġija tikkontribwixxi għall-ilħuq kosteffettiv tal-għanijiet nazzjonali ta' ekonomija kompetittiva b'livell baxx ta' emissjonijiet ta' karbonju, għas-sigurtà tal-provvista tal-enerġija u għall-indirizzar tal-prekarjetà enerġetika.

                  (8)

                  Ir-Regolament dwar il-Governanza jeħtieġ li l-Istati Membri jipprovdu stampa ġenerali tal-investiment meħtieġ biex jintlaħqu l-objettivi, il-miri u l-kontributi stabbiliti fil-pjan nazzjonali integrat għall-enerġija u l-klima, kif ukoll valutazzjoni ġenerali dwar is-sorsi ta' dak l-investiment. Il-pjanijiet nazzjonali integrati għall-enerġija u l-klima jenħtieġ li jiżguraw it-trasparenza u l-prevedibbiltà tal-politiki u tal-miżuri nazzjonali sabiex tiġi żgurata ċ-ċertezza tal-investiment.

                  (9)

                  B'mod parallel, bħala parti miċ-ċiklu tas-Semestru Ewropew 2018-2019, il-Kummissjoni ffukat ħafna fuq il-ħtiġijiet ta' investiment tal-Istati Membri b'rabta mal-enerġija u mal-klima. Dan huwa rifless fir-Rapport tal-Pajjiż tal-2019 għall-Belġju (4) u fir-rakkomandazzjoni tal-Kummissjoni għal Rakkomandazzjoni tal-Kunsill lill-Belġju (5), bħala parti mill-proċess tas-Semestru Ewropew. Il-Kummissjoni qieset l-aktar sejbiet u rakkomandazzjonijiet reċenti tas-Semestru Ewropew fil-valutazzjoni tagħha tal-abbozzi tal-pjanijiet nazzjonali integrati għall-enerġija u l-klima. Ir-rakkomandazzjonijiet tal-Kummissjoni huma komplementari għall-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew. Jenħtieġ ukoll li l-Istati Membri jiżguraw li l-pjanijiet nazzjonali integrati għall-enerġija u l-klima jqisu l-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew.

                  (10)

                  Barra minn hekk, ir-Regolament dwar il-Governanza jeħtieġ li kull Stat Membru iqis kif xieraq kull rakkomandazzjoni mill-Kummissjoni għall-abbozz tal-pjan nazzjonali integrat għall-enerġija u l-klima tiegħu li jrid jiġi ppreżentat fil-31 ta' Diċembru 2019 u, jekk l-Istat Membru kkonċernat ma jindirizzax rakkomandazzjoni jew parti sostanzjali tagħha, dak l-Istat Membru jenħtieġ li jipprovdi r-raġunijiet tiegħu u jippubblikahom.

                  (11)

                  Fejn applikabbli, jenħtieġ li l-Istati Membri jirrapportaw l-istess data fil-pjanijiet nazzjonali integrati għall-enerġija u l-klima u fl-aġġornamenti fis-snin sussegwenti bħalma jirrapportaw lill-Eurostat jew lill-Aġenzija Ewropea għall-Ambjent. L-użu tal-istess sors, u meta tkun disponibbli, tal-istatistika Ewropea, huwa wkoll essenzjali għall-kalkolu tal-linja bażi għall-immudellar u għall-projezzjonijiet. L-użu tal-istatistika Ewropea jippermetti komparabbiltà aħjar tad-data u tal-projezzjonijiet użati fil-pjanijiet nazzjonali integrati għall-enerġija u l-klima.

                  (12)

                  L-elementi kollha tal-Anness I tar-Regolament (UE) 2018/1999 iridu jiġu inklużi fil-pjan nazzjonali integrat għall-enerġija u l-klima finali. F'dan il-kuntest, jenħtieġ li jiġu vvalutati l-impatti makroekonomiċi u, sa fejn ikun possibbli, l-impatti fuq is-saħħa, l-ambjent, l-impjieg u l-edukazzjoni, il-ħiliet u l-impatti soċjali tal-politiki u tal-miżuri ppjanati. Il-pubbliku u partijiet ikkonċernati oħra jridu jkunu involuti fit-tħejjija tal-pjan nazzjonali integrat għall-enerġija u l-klima finali. Dawn l-elementi u elementi oħrajn huma deskritti fid-dettall fid-dokument ta' ħidma tal-persunal ippubblikat flimkien ma' din ir-Rakkomandazzjoni (6).

                  (13)

                  Il-Belġju nnotifika abbozz tal-pjan nazzjonali għall-enerġija u l-klima flimkien ma' abbozz tal-pjan federali, erba' abbozzi ta' pjanijiet reġjonali u għadd ta' annessi addizzjonali. Filwaqt li jistgħu jiġu annessi dokumenti addizzjonali, l-NECP finali jrid ikun fih l-elementi kollha mitluba mir-Regolament, inkluż l-informazzjoni kollha għall-valutazzjoni tal-livelli ta' ambizzjoni proposti u l-adegwatezza tal-pjan biex jinkisbu, b'mod partikolari permezz ta' ħarsa ġenerali komprensiva tal-politiki u tal-miżuri u permezz ta' valutazzjoni tal-impatt li takkumpanjaha. Huma meħtieġa sforzi u rieda politika sostanzjali sabiex jinkiseb pjan nazzjonali integrat għall-enerġija u l-klima aħjar, li mbagħad ikun jista' jservi bħala għodda aktar utli biex tiġi ffaċilitata l-kooperazzjoni bejn l-awtoritajiet responsabbli differenti fil-kisba tat-tranżizzjoni tal-enerġija. Hija meħtieġa attenzjoni partikolari għall-ġestjoni tal-interkonnessjonijiet bejn id-dimensjonijiet tad-dekarbonizzazzjoni u tal-effiċjenza fl-enerġija u d-dimensjonijiet l-oħra, b'mod partikolari billi jiġu ppreżentati objettivi aktar konkreti u kwantifikabbli relatati mas-sigurtà tal-enerġija, mas-suq intern u mar-riċerka, l-innovazzjoni u l-kompetittività li jappoġġaw il-kisba tal-ambizzjonijiet tad-dekarbonizzazzjoni, tas-sorsi ta' enerġija rinnovabbli u tal-effiċjenza fl-enerġija, u billi jiġi spjegat aħjar kif tqies il-prinċipju “l-Effiċjenza Enerġetika tiġi l-Ewwel”.

                  (14)

                  Il-pjan nazzjonali integrat għall-enerġija u l-klima finali jista' jibbenefika mill-preżentazzjoni ta' ħarsa ġenerali komprensiva dwar il-kompetittività, mhux biss tal-industriji intensivi fl-enerġija, iżda wkoll tas-settur tat-teknoloġija b'livell baxx ta' emissjonijiet tal-karbonju, li tipprovdi analiżi konkreta dwar il-pożizzjoni fis-suq globali, b'enfasi fuq l-oqsma ta' qawwiet kompetittivi u sfidi potenzjali, u filwaqt li jiġu indikati objettivi miżurabbli għall-ġejjieni u l-politiki u l-miżuri biex dawn jinkisbu, u jsiru konnessjonijiet xierqa mal-politika tal-intrapriżi u dik industrijali. Jista' jibbenefika wkoll minn integrazzjoni ulterjuri tal-politiki dwar l-ekonomija ċirkolari, filwaqt li jiġu enfasizzati l-benefiċċji tagħhom f'termini ta' tnaqqis tal-emissjonijiet tal-gassijiet serra.

                  (15)

                  Ir-rakkomandazzjonijiet tal-Kummissjoni lill-Belġju huma appoġġati mill-valutazzjoni tal-abbozz tal-pjan nazzjonali integrat għall-enerġija u l-klima tal-Belġju li huwa ppubblikat flimkien ma' din ir-Rakkomandazzjoni (7).

            B'DIN TIRRAKKOMANDA LILL-BELĠJU JIEĦU AZZJONI BIEX:

                  1.

                  Jikkomplementa l-informazzjoni dwar il-politiki u l-miżuri meħtieġa biex tintlaħaq il-mira tal-gassijiet serra għas-setturi mhux koperti mill-iskema tal-UE għall-iskambju ta' kwoti tal-emissjonijiet ta' - 35 % fl-2030 meta mqabbel mal-2005, inkluż fis-setturi tal-bini u tat-trasport fejn se jkollha ssir il-maġġoranza tat-tnaqqis, billi jipprovdi aktar dettalji dwar il-kamp ta' applikazzjoni, it-twaqqit u l-impatti mistennija tagħhom. Jispeċifika l-użu maħsub tal-flessibbiltajiet bejn is-setturi tal-qsim tal-isforz, tal-użu tal-art, tat-tibdil fl-użu tal-art u l-forestrija kontabbilizzat u tal-iskema għall-iskambju ta' kwoti tal-emissjonijiet.

                  2.

                  Iżid b'mod sinifikanti l-livell ta' ambizzjoni għall-2030 għal mill-inqas 25 % bħala l-kontribut tal-Belġju għall-mira tal-Unjoni tal-2030 għall-enerġija rinnovabbli, kif indikat mill-formula fl-Anness II tar-Regolament (UE) 2018/1999. Jinkludi trajettorja indikattiva fil-pjan nazzjonali integrat għall-enerġija u l-klima finali li tilħaq il-punti ta' referenza kollha skont l-Artikolu 4(a)(2) tar-Regolament (UE) 2018/1999 f'konformità ma' dak is-sehem, fid-dawl tal-ħtieġa li jiżdied il-livell tal-isforzi biex din il-mira tintlaħaq b'mod kollettiv. Jindika politiki u miżuri ddettaljati u kkwantifikati li huma konformi mal-obbligi stabbiliti fid-Direttiva (UE) 2018/2001 tal-Parlament Ewropew u tal-Kunsill (8), sabiex jippermetti li dan il-kontribut jinkiseb fil-ħin u b'mod kosteffettiv. Barra minn hekk, jiżgura li l-mira tal-enerġija rinnovabbli tal-Belġju għall-2020 stabbilita fl-Anness I tad-Direttiva 2009/28/KE tal-Parlament Ewropew u tal-Kunsill (9) tintlaħaq bis-sħiħ u tinżamm bħala linja bażi mill-2021 'il quddiem, u jispjega kif il-Belġju għandu l-intenzjoni li jilħaq u jżomm it-tali sehem tal-linja bażi. Iżid l-isforzi fis-settur tat-tisħin u tat-tkessiħ sabiex jilħaq il-mira indikattiva inkluża fl-Artikolu 23 tad-Direttiva (UE) 2018/2001 u jintensifika l-isforzi biex jiżdiedu u jiġu diversifikati s-sorsi ta' enerġija rinnovabbli fis-settur tat-trasport. Jipprovdi aktar dettalji dwar l-oqfsa ta' abilitazzjoni għall-awtokonsum rinnovabbli u għall-komunitajiet tal-enerġija rinnovabbli, f'konformità mal-Artikoli 21 u 22 tad-Direttiva (UE) 2018/2001, inkluż is-simplifikazzjoni tal-proċeduri amministrattivi.

                  3.

                  Iżid l-ambizzjoni tal-effiċjenza fl-enerġija billi jnaqqas il-konsum finali tal-enerġija, fid-dawl tal-ħtieġa li jiżdied il-livell tal-isforzi biex tintlaħaq il-mira tal-effiċjenza fl-enerġija tal-Unjoni tal-2030. Jappoġġa dan permezz ta' politiki u miżuri li jirriżultaw f'aktar iffrankar tal-enerġija sal-2030. Jirfed il-politiki u l-miżuri proposti permezz ta' valutazzjoni tal-impatt u sett ta' informazzjoni aktar dettaljata dwar l-iskala u l-iskeda taż-żmien tal-implimentazzjoni fil-perjodu 2021-2030.

                  4.

                  Jidentifika l-miżuri li jappoġġaw l-objettivi tas-sigurtà tal-enerġija dwar id-diversifikazzjoni u t-tnaqqis tad-dipendenza enerġetika, inkluż miżuri li jiżguraw il-flessibbiltà. Iqis il-kuntest reġjonali u l-potenzjal reali tal-interkonnetturi u tal-kapaċitajiet tal-ġenerazzjoni fil-pajjiżi ġirien meta jkun qed jivvaluta l-adegwatezza tar-riżorsi fis-settur tal-elettriku.

                  5.

                  Jikkjarifika aktar l-objettivi nazzjonali u l-miri ta' finanzjament fir-riċerka, fl-innovazzjoni u fil-kompetittività, speċifikament relatati mal-Unjoni tal-Enerġija, li jridu jinkisbu minn issa sal-2030, sabiex ikunu miżurabbli faċilment u jkunu adattati biex jappoġġaw l-implimentazzjoni tal-miri fid-dimensjonijiet l-oħra tal-pjan nazzjonali integrat għall-enerġija u l-klima. Jappoġġa t-tali objettivi b'politiki u miżuri speċifiċi u xierqa, inkluż dawk li jridu jiġu żviluppati b'kooperazzjoni ma' Stati Membri oħra, bħal pereżempju l-Pjan Strateġiku Ewropew għat-Teknoloġija tal-Enerġija.

                  6.

                  Jintensifika l-kooperazzjoni reġjonali li diġà hija eċċellenti fi ħdan il-Forum tal-Enerġija Pentalaterali bbażat b'mod partikolari fuq id-dikjarazzjoni tal-4 ta' Marzu 2019 biex jiġu inklużi speċifikament l-iżvilupp u l-monitoraġġ tal-pjanijiet nazzjonali integrati għall-enerġija u l-klima b'mod partikolari fir-rigward tal-kwistjonijiet rilevanti għall-kooperazzjoni transfruntiera.

                  7.

                  Itejjeb il-kwantifikazzjoni tal-informazzjoni l-aktar kwalitattiva dwar il-ħtiġijiet ta' investiment u jikkomplementaha b'valutazzjoni komprensiva tal-ħtiġijiet ġenerali ta' investiment sabiex jinkisbu l-objettivi. Jipprovdi valutazzjoni ġenerali tas-sorsi ta' investiment, inkluż finanzjament xieraq fil-livell nazzjonali, reġjonali u tal-Unjoni.

                  8.

                  Jelenka s-sussidji tal-enerġija kollha, inkluż b'mod partikolari s-sussidji tal-karburanti fossili, u l-azzjonijiet imwettqa kif ukoll il-pjanijiet biex dawn is-sussidji jibdew jiġu eliminati ftit ftit.

                  9.

                  Jikkomplementa l-analiżi tal-interazzjoni mal-politika dwar il-kwalità tal-arja u l-emissjonijiet fl-arja, inkluż minn perspettiva kwantitattiva.

                  10.

                  Jintegra aħjar l-aspetti ta' tranżizzjoni ġusta u ekwa, b'mod partikolari billi jipprovdi aktar dettalji dwar l-impatti soċjali, l-impatti fuq l-impjieg u fuq il-ħiliet tal-objettivi, u tal-politiki u tal-miżuri ppjanati, inkluż fir-reġjuni intensivi fil-karbonju u fir-reġjuni industrijali. Jiżviluppa aktar l-approċċ biex jiġu indirizzati l-politiki dwar il-prekarjetà enerġetika, inkluż billi jipprovdi dettalji addizzjonali dwar il-miżuri eżistenti u potenzjali, il-pjanijiet għall-prekarjetà enerġetika u l-impatt mistenni tagħhom, filwaqt li fl-istess ħin ilesti l-analiżi kif meħtieġ mir-Regolament (UE) 2018/1999.

         Magħmul fi Brussell, it-18 ta' Ġunju 2019.

               Għall-Kummissjoni

            Miguel ARIAS CAÑETE

               Membru tal-Kummissjoni

         (1)  ĠU L 328, 21.12.2018, p. 1.

         (2)  SWD(2019) 211.

         (3)  Id-Direttiva 2012/27/UE tal-Parlament Ewropew u tal-Kunsill tal-25 ta' Ottubru 2012 dwar l-effiċjenza fl-enerġija, li temenda d-Direttivi 2009/125/KE u 2010/30/UE u li tħassar id-Direttivi 2004/8/KE u 2006/32/KE (ĠU L 315, 14.11.2012, p. 1).

         (4)  SWD (2019) 1000 final.

         (5)  COM (2019) 501 final tal-5 ta' Ġunju 2019.

         (6)  SWD(2019) 211.

         (7)  SWD(2019) 211.

         (8)  Id-Direttiva (UE) 2018/2001 tal-Parlament Ewropew u tal-Kunsill tal-11 ta' Diċembru 2018 dwar il-promozzjoni tal-użu tal-enerġija minn sorsi rinnovabbli (ĠU L 328, 21.12.2018, p. 82).

         (9)  Id-Direttiva 2009/28/KE tal-Parlament Ewropew u tal-Kunsill tat-23 ta' April 2009 dwar il-promozzjoni tal-użu tal-enerġija minn sorsi rinnovabbli u li temenda u sussegwentement tħassar id-Direttivi 2001/77/KE u 2003/30/KE (ĠU L 140, 5.6.2009, p. 16).


title: Rakkomandazzjoni tal-Kummissjoni tat-18 ta' Ġunju 2019 dwar l-abbozz tal-Pjan Nazzjonali Integrat għall-Enerġija u l-Klima taċ-Ċekja li jkopri l-perjodu 2021–2030

text:
               3.9.2019

               MT

               Il-Ġurnal Uffiċjali tal-Unjoni Ewropea

               C 297/9

      RAKKOMANDAZZJONI TAL-KUMMISSJONI
      tat-18 ta' Ġunju 2019
      dwar l-abbozz tal-Pjan Nazzjonali Integrat għall-Enerġija u l-Klima taċ-Ċekja li jkopri l-perjodu 2021–2030
      (2019/C 297/03)
      IL-KUMMISSJONI EWROPEA,
      Wara li kkunsidrat ir-Regolament (UE) 2018/1999 tal-Parlament Ewropew u tal-Kunsill tal-11 ta' Diċembru 2018 dwar il-Governanza tal-Unjoni tal-Enerġija u tal-Azzjoni Klimatika, li jemenda r-Regolamenti (KE) Nru 663/2009 u (KE) Nru 715/2009 tal-Parlament Ewropew u tal-Kunsill, id-Direttivi 94/22/KE, 98/70/KE, 2009/31/KE, 2009/73/KE, 2010/31/UE, 2012/27/UE u 2013/30/UE tal-Parlament Ewropew u tal-Kunsill, id-Direttivi tal-Kunsill 2009/119/KE u (UE) 2015/652 u li jħassar ir-Regolament (UE) Nru 525/2013 tal-Parlament Ewropew u tal-Kunsill (1), u b'mod partikolari l-Artikolu 9(2) tiegħu,
      Billi:

                  (1)

                  Skont ir-Regolament (UE) 2018/1999, kull Stat Membru huwa meħtieġ jippreżenta lill-Kummissjoni abbozz tal-pjan nazzjonali integrat għall-enerġija u l-klima tiegħu li jkopri l-perjodu mill-2021 sal-2030 skont l-Artikolu 3(1) u l-Anness I ta' dak ir-Regolament. L-ewwel abbozzi tal-pjanijiet nazzjonali integrati għall-enerġija u l-klima kellhom jiġu ppreżentati sal-31 ta' Diċembru 2018.

                  (2)

                  Iċ-Ċekja ppreżentat l-abbozz tal-pjan nazzjonali integrat għall-enerġija u l-klima tagħha fil-31 ta' Jannar 2019. Il-preżentazzjoni ta' dan l-abbozz tal-pjan tirrappreżenta l-bażi u l-ewwel pass tal-proċess iterattiv bejn il-Kummissjoni u l-Istati Membri għall-finalizzazzjoni tal-pjanijiet nazzjonali integrati għall-enerġija u l-klima u l-implimentazzjoni sussegwenti tagħhom.

                  (3)

                  Skont ir-Regolament (UE) 2018/1999, il-Kummissjoni hija meħtieġa tivvaluta l-abbozzi tal-pjanijiet nazzjonali integrati għall-enerġija u l-klima. Il-Kummissjoni wettqet valutazzjoni komprensiva tal-abbozz tal-pjan nazzjonali għall-enerġija u l-klima taċ-Ċekja, filwaqt li qieset l-elementi rilevanti tar-Regolament (UE) 2018/1999. Din il-valutazzjoni (2) hija ppubblikata flimkien ma' din ir-rakkomandazzjoni. Ir-rakkomandazzjonijiet li ġejjin huma bbażati fuq din il-valutazzjoni. B'mod partikolari, ir-rakkomandazzjonijiet tal-Kummissjoni jistgħu jindirizzaw (i) il-livell ta' ambizzjoni tal-objettivi, tal-miri u tal-kontributi bil-ħsieb li jinkisbu b'mod kollettiv l-objettivi tal-Unjoni tal-Enerġija u, b'mod partikolari, il-miri tal-Unjoni għall-2030 għall-enerġija rinnovabbli u għall-effiċjenza fl-enerġija kif ukoll il-livell tal-interkonnettività tal-elettriku li l-Istat Membru qed jimmira li jlaħħaq sal-2030; (ii) il-politiki u l-miżuri b'rabta mal-objettivi fil-livell tal-Istati Membri u tal-Unjoni u politiki u miżuri oħrajn ta' rilevanza transfruntiera potenzjali; (iii) kwalunkwe politiki u miżuri addizzjonali li jistgħu jkunu meħtieġa fil-pjanijiet nazzjonali integrati għall-enerġija u l-klima; (iv) l-interazzjonijiet bejn il-politiki eżistenti u ppjanati u l-konsistenza tagħhom u l-miżuri inklużi fil-pjan nazzjonali integrat għall-enerġija u l-klima f'dimensjoni waħda u fost dimensjonijiet differenti tal-Unjoni tal-Enerġija.

                  (4)

                  Waqt li kienet qed tiżviluppa r-rakkomandazzjonijiet tagħha, il-Kummissjoni qieset, minn naħa, il-ħtieġa li jingħaddu flimkien ċerti kontributi ppjanati kkwantifikati tal-Istati Membri kollha sabiex tiġi vvalutata l-ambizzjoni fil-livell tal-Unjoni, u, min-naħa l-oħra, il-ħtieġa li jiġi pprovdut ħin xieraq għall-Istat Membru kkonċernat biex iqis ir-rakkomandazzjonijiet tal-Kummissjoni qabel ma jiffinalizza l-pjan nazzjonali tiegħu.

                  (5)

                  Ir-rakkomandazzjonijiet tal-Kummissjoni fir-rigward tal-ambizzjonijiet rinnovabbli tal-Istati Membri huma bbażati fuq formula stabbilita fl-Anness II tar-Regolament (UE) 2018/1999 li hija bbażata fuq kriterji oġġettivi.

                  (6)

                  Fir-rigward tal-effiċjenza fl-enerġija, ir-rakkomandazzjonijiet tal-Kummissjoni huma bbażati fuq il-valutazzjoni tal-livell ta' ambizzjoni nazzjonali ppreżentat fl-abbozz tal-pjan nazzjonali integrat għall-enerġija u l-klima, imqabbel mal-livell kollettiv tal-isforzi meħtieġa biex jintlaħqu l-miri tal-Unjoni, filwaqt li titqies l-informazzjoni pprovduta dwar iċ-ċirkustanzi nazzjonali speċifiċi, fejn ikun rilevanti. Il-kontributi nazzjonali finali fil-qasam tal-effiċjenza fl-enerġija jenħtieġ li jirriflettu l-potenzjal kosteffettiv għall-iffrankar tal-enerġija u li jiġu appoġġati bi strateġija soda ta' rinnovazzjoni tal-bini fit-tul u miżuri għall-implimentazzjoni tal-obbligu tal-iffrankar tal-enerġija li jirriżulta mill-Artikolu 7 tad-Direttiva 2012/27/UE tal-Parlament Ewropew u tal-Kunsill (3). Jenħtieġ li l-Istati Membri juru wkoll li jkunu qiesu kif xieraq il-prinċipju “l-Effiċjenza Enerġetika tiġi l-Ewwel”, billi b'mod partikolari jispjegaw kif l-effiċjenza fl-enerġija tikkontribwixxi għall-ilħuq kosteffettiv tal-għanijiet nazzjonali ta' ekonomija kompetittiva b'livell baxx ta' emissjonijiet ta' karbonju, għas-sigurtà tal-provvista tal-enerġija u għall-indirizzar tal-prekarjetà enerġetika.

                  (7)

                  Ir-Regolament dwar il-Governanza jeħtieġ li l-Istati Membri jipprovdu stampa ġenerali tal-investiment meħtieġ biex jintlaħqu l-objettivi, il-miri u l-kontributi stabbiliti fil-pjan nazzjonali integrat għall-enerġija u l-klima, kif ukoll valutazzjoni ġenerali dwar is-sorsi ta' dak l-investiment. Il-pjanijiet nazzjonali integrati għall-enerġija u l-klima jenħtieġ li jiżguraw it-trasparenza u l-prevedibbiltà tal-politiki u tal-miżuri nazzjonali sabiex tiġi żgurata ċ-ċertezza tal-investiment.

                  (8)

                  B'mod parallel, bħala parti miċ-ċiklu tas-Semestru Ewropew 2018-2019, il-Kummissjoni ffukat ħafna fuq il-ħtiġijiet ta' investiment tal-Istati Membri b'rabta mal-enerġija u mal-klima. Dan huwa rifless fir-Rapport tal-Pajjiż tal-2019 għaċ-Ċekja (4) u fir-rakkomandazzjoni tal-Kummissjoni għal Rakkomandazzjoni tal-Kunsill liċ-Ċekja (5), bħala parti mill-proċess tas-Semestru Ewropew. Il-Kummissjoni qieset l-aktar sejbiet u rakkomandazzjonijiet reċenti tas-Semestru Ewropew fil-valutazzjoni tagħha tal-abbozzi tal-pjanijiet nazzjonali integrati għall-enerġija u l-klima. Ir-rakkomandazzjonijiet tal-Kummissjoni huma komplementari għall-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew. Jenħtieġ ukoll li l-Istati Membri jiżguraw li l-pjanijiet nazzjonali integrati għall-enerġija u l-klima jqisu l-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew.

                  (9)

                  Barra minn hekk, ir-Regolament dwar il-Governanza jeħtieġ li kull Stat Membru iqis kif xieraq kull rakkomandazzjoni mill-Kummissjoni għall-abbozz tal-pjan nazzjonali integrat għall-enerġija u l-klima tiegħu li jrid jiġi ppreżentat fil-31 ta' Diċembru 2019 u, jekk l-Istat Membru kkonċernat ma jindirizzax rakkomandazzjoni jew parti sostanzjali tagħha, dak l-Istat Membru jenħtieġ li jipprovdi r-raġunijiet tiegħu u jippubblikahom.

                  (10)

                  Fejn applikabbli, jenħtieġ li l-Istati Membri jirrapportaw l-istess data fil-pjanijiet nazzjonali integrati għall-enerġija u l-klima u fl-aġġornamenti fis-snin sussegwenti bħalma jirrapportaw lill-Eurostat jew lill-Aġenzija Ewropea għall-Ambjent. L-użu tal-istess sors, u meta tkun disponibbli, tal-istatistika Ewropea, huwa wkoll essenzjali għall-kalkolu tal-linja bażi għall-immudellar u għall-projezzjonijiet. L-użu tal-istatistika Ewropea jippermetti komparabbiltà aħjar tad-data u tal-projezzjonijiet użati fil-pjanijiet nazzjonali integrati għall-enerġija u l-klima.

                  (11)

                  L-elementi kollha tal-Anness I tar-Regolament (UE) 2018/1999 iridu jiġu inklużi fil-pjan nazzjonali integrat għall-enerġija u l-klima finali. F'dan il-kuntest, jenħtieġ li jiġu vvalutati l-impatti makroekonomiċi u, sa fejn ikun possibbli, l-impatti fuq is-saħħa, l-ambjent, l-impjieg u l-edukazzjoni, il-ħiliet u l-impatti soċjali tal-politiki u tal-miżuri ppjanati. Il-pubbliku u partijiet ikkonċernati oħra jridu jkunu involuti fit-tħejjija tal-pjan nazzjonali integrat għall-enerġija u l-klima finali. Dawn l-elementi u elementi oħrajn huma deskritti fid-dettall fid-dokument ta' ħidma tal-persunal ippubblikat flimkien ma' din ir-Rakkomandazzjoni (6).

                  (12)

                  L-interkonnessjonijiet bejn id-dimensjonijiet tal-Unjoni tal-Enerġija huma viżibbli fl-abbozz tal-pjan, iżda ma jissemmewx b'mod espliċitu. Fil-pjan finali, jenħtieġ li ċ-Ċekja tespandi fuq l-interkonnessjonijiet imsemmija bejn id-dimensjonijiet differenti tal-Unjoni tal-Enerġija billi tidentifika strateġiji fi ħdan id-dimensjoni tad-dekarbonizzazzjoni, eż. il-bijofjuwils u l-użu tal-art, it-tibdil fl-użu tal-art u l-forestrija. Is-sinerġiji bejn id-dimensjonijiet tad-dekarbonizzazzjoni, tas-sigurtà tal-enerġija u tas-suq intern b'rabta mal-prinċipju “l-Effiċjenza Enerġetika tiġi l-Ewwel” jenħtieġ li jiġu esplorati aktar ukoll, billi jiġi spjegat kif l-effiċjenza fl-enerġija tikkontribwixxi għall-ksib kosteffettiv tal-għanijiet nazzjonali fir-rigward tas-sigurtà tal-provvista tal-enerġija u biex tiġi indirizzata l-prekarjetà enerġetika, inkluż skedi ta' żmien ċari. Element importanti għal kunsiderazzjoni ulterjuri fil-pjan finali huwa l-ippjanar ta' tranżizzjoni ġusta b'rabta mar-reġjuni intensivi fil-faħam u fil-karbonju. L-impatt tar-riskji tat-tibdil fil-klima fuq il-provvista tal-enerġija huwa kunsiderazzjoni oħra rilevanti. B'mod simili, l-objettivi fid-dimensjoni tar-riċerka, tal-innovazzjoni u tal-kompetittività jridu jirfdu l-isforzi ppjanati għad-dimensjonijiet l-oħra tal-Unjoni tal-Enerġija.

                  (13)

                  Il-pjan nazzjonali integrat għall-enerġija u l-klima finali jista' jibbenefika mill-preżentazzjoni ta' analiżi komprensiva ta' fejn jinsab bħalissa s-settur tat-teknoloġiji b'livell baxx ta' emissjonijiet tal-karbonju fis-suq globali, filwaqt li jiġu enfasizzati l-oqsma ta' qawwiet kompetittivi u ta' sfidi potenzjali u jiġu indikati l-objettivi miżurabbli għall-ġejjieni u l-politiki u l-miżuri biex jinkisbu, b'konnessjonijiet xierqa mal-politika dwar l-intrapriżi u dik industrijali. Jista' jibbenefika wkoll minn interazzjoni aħjar mal-ekonomija ċirkolari, b'enfasi fuq il-potenzjal tagħha tat-tnaqqis tal-emissjonijiet ta' gassijiet serra.

                  (14)

                  Ir-rakkomandazzjonijiet tal-Kummissjoni liċ-Ċekja huma mirfuda mill-valutazzjoni tal-abbozz tal-pjan nazzjonali integrat għall-enerġija u l-klima taċ-Ċekja li huwa ppubblikat flimkien ma' din ir-Rakkomandazzjoni (7).

            B'DIN TIRRAKKOMANDA LIĊ-ĊEKJA TIEĦU AZZJONI BIEX:

                  1.

                  Iżżid il-livell ta' ambizzjoni għall-2030 għal sehem ta' enerġija rinnovabbli ta' mill-inqas 23 % bħala l-kontribut taċ-Ċekja għall-mira tal-Unjoni tal-2030 għall-enerġija rinnovabbli, kif indikat mill-formula fl-Anness II tar-Regolament (UE) 2018/1999. Tinkludi trajettorja indikattiva fil-pjan finali li tilħaq il-punti ta' referenza kollha skont l-Artikolu 4(a)(2) tar-Regolament (UE) 2018/1999 f'konformità ma' dak is-sehem, fid-dawl tal-ħtieġa li jiżdied il-livell tal-isforzi biex din il-mira tintlaħaq b'mod kollettiv. Tippreżenta politiki u miżuri ddettaljati u kkwantifikati li huma konformi mal-obbligi stabbiliti fid-Direttiva (UE) 2018/2001 tal-Parlament Ewropew u tal-Kunsill (8), sabiex tippermetti li dan il-kontribut jinkiseb fil-ħin u b'mod kosteffettiv. Iżżid il-livell ta' ambizzjoni fis-settur tat-tisħin u tat-tkessiħ sabiex tilħaq il-mira indikattiva inkluża fl-Artikolu 23 tad-Direttiva (UE) 2018/2001 u tipproponi miżuri biex tilħaq il-mira tat-trasport stabbilita fil-pjan taċ-Ċekja b'konformità mal-Artikolu 25 tad-Direttiva (UE) 2018/2001. Tinkludi miżuri biex tnaqqas il-piż amministrattiv li jkunu relatati mal-oqfsa ta' abilitazzjoni għall-awtokonsum rinnovabbli u għall-komunitajiet tal-enerġija rinnovabbli, f'konformità mal-Artikoli 21 u 22 tad-Direttiva (UE) 2018/2001.

                  2.

                  Iżżid l-ambizzjoni tagħha lejn it-tnaqqis tal-konsum primarju tal-enerġija fid-dawl tal-ħtieġa li jiżdied il-livell tal-isforzi biex tintlaħaq il-mira tal-effiċjenza fl-enerġija tal-Unjoni għall-2030, u tappoġġaha b'politiki u miżuri li jirriżultaw f'iffrankar enerġetiku addizzjonali sal-2030. Tidentifika aħjar il-politiki u l-miżuri li huma ppjanati li jiġu adottati fil-perjodu 2021-2030, ibbażati wkoll fuq il-valutazzjoni tal-impatti mistennija tagħhom.

                  3.

                  Tinkludi projezzjonijiet għat-taħlita enerġetika futura, inkluż is-sorsi rinnovabbli tal-gass, u l-miżuri ppjanati fil-qasam tar-reżiljenza tas-sistema tal-enerġija, tal-miżuri min-naħa tad-domanda, taċ-ċibersigurtà u tal-infrastruttura kritika. Tipprovdi politiki u miżuri aktar dettaljati bl-għan li jżidu d-diversifikazzjoni tal-provvista tal-gass naturali mill-pajjiżi terzi. Barra minn hekk, tispeċifika l-miżuri li jappoġġaw l-objettivi tas-sigurtà tal-enerġija dwar id-diversifikazzjoni u t-tnaqqis tad-dipendenza enerġetika, inkluż miżuri li jiżguraw il-flessibbiltà u l-provvista fit-tul tal-materjali nukleari u tal-fjuwil, b'mod partikolari fid-dawl tal-iżvilupp tal-kapaċità tal-ġenerazzjoni nukleari.

                  4.

                  Tiddefinixxi objettivi u miri li jħarsu 'l quddiem fir-rigward tal-integrazzjoni tas-swieq, b'mod partikolari miżuri ġodda u ppjanati definiti sew. Tistabbilixxi l-potenzjal tal-gassijiet rinnovabbli. Tinkludi fil-pjan finali valutazzjoni globali tal-miżuri eżistenti u futuri relatati mal-iżvilupp tal-kompetizzjoni.

                  5.

                  Tikkjarifika aktar l-objettivi nazzjonali u l-miri ta' finanzjament tagħhom fir-riċerka, fl-innovazzjoni u fil-kompetittività, speċifikament relatati mal-Unjoni tal-Enerġija, li jridu jinkisbu minn issa sal-2030, sabiex ikunu miżurabbli faċilment u jkunu adattati biex jappoġġaw l-implimentazzjoni tal-miri fid-dimensjonijiet l-oħra tal-pjan nazzjonali integrat għall-enerġija u l-klima. Tappoġġa t-tali objettivi b'politiki u miżuri speċifiċi u xierqa, inkluż dawk li jridu jiġu żviluppati b'kooperazzjoni ma' Stati Membri oħra, bħal pereżempju l-Pjan Strateġiku Ewropew għat-Teknoloġija tal-Enerġija.

                  6.

                  Tkompli l-approċċ li diġà huwa eċċellenti għall-kooperazzjoni reġjonali fil-qafas tal-Grupp ta' Visegrad li jinvolvi liċ-Ċekja, lill-Ungerija, lill-Polonja u lis-Slovakkja, kif ukoll id-djalogi bilaterali ma' Stati Membri oħrajn. Din il-kooperazzjoni tista' tinkludi suġġetti bħal pereżempju l-integrazzjoni ulterjuri fis-suq intern tal-enerġija, il-miżuri relatati mal-valutazzjoni tal-adegwatezza tas-sistema fid-dawl tal-kontinwazzjoni ppjanata ta' suq tal-kapaċità, it-tranżizzjoni ġusta, id-dekarbonizzazzjoni u l-isfruttament ulterjuri tas-sorsi ta' enerġija rinnovabbli, inkluż l-impatti li jirriżultaw fuq is-sistema tal-enerġija u fuq il-kummerċ tal-elettriku transfruntier.

                  7.

                  Testendi l-analiżi tagħha tal-ħtiġijiet u tas-sorsi ta' investiment, inkluż finanzjament xieraq fil-livell nazzjonali, reġjonali u tal-Unjoni, li bħalissa hija pprovduta għal politiki speċifiċi, għal stampa ġenerali tal-ħtiġijiet ta' investiment biex tilħaq l-objettivi tagħha għall-enerġija u l-klima. Tqis ukoll il-ġenerazzjoni kosteffettiva tat-trasferimenti lejn Stati Membri oħrajn skont ir-Regolament (UE) 2018/842 tal-Parlament Ewropew u tal-Kunsill (9) bħala sors ta' finanzjament.

                  8.

                  Telenka s-sussidji tal-enerġija kollha, inkluż b'mod partikolari s-sussidji tal-karburanti fossili, u l-azzjonijiet imwettqa kif ukoll il-pjanijiet biex dawn is-sussidji jibdew jiġu eliminati ftit ftit.

                  9.

                  Tikkomplementa l-analiżi tal-interazzjonijiet bil-politika dwar il-kwalità tal-arja u l-emissjonijiet fl-arja, filwaqt li tippreżenta u tikkwantifika l-impatti fuq it-tniġġis tal-arja għax-xenarji varji, tipprovdi informazzjoni ta' appoġġ, u tikkunsidra s-sinerġiji u l-effetti ta' kompromess.

                  10.

                  Tintegra aħjar l-aspetti ta' tranżizzjoni ġusta u ekwa, b'mod partikolari billi tipprovdi aktar dettalji dwar l-impatti soċjali, l-impatti fuq l-impjieg u fuq il-ħiliet tal-objettivi, tal-politiki u tal-miżuri ppjanati. Jenħtieġ li l-pjan nazzjonali integrat għall-enerġija u l-klima finali janalizza b'mod partikolari l-impatt tat-tranżizzjoni tal-enerġija tal-popolazzjonijiet affettwati mill-eliminazzjoni gradwali tal-użu tal-faħam jew mill-aġġustamenti f'setturi oħra intensivi fl-enerġija, u jagħmel konnessjoni mal-qafas strateġiku taċ-Ċekja, ReStart, li jippromwovi it-tranżizzjoni ġusta tar-reġjuni tal-faħam fiċ-Ċekja. Tiżviluppa aktar l-approċċ biex tindirizza l-kwistjonijiet tal-prekarjetà enerġetika, inkluż billi tispeċifika l-valutazzjoni kif meħtieġ mir-Regolament (UE) 2018/1999.

         Magħmul fi Brussell, it-18 ta' Ġunju 2019.

               Għall-Kummissjoni

            Miguel ARIAS CAÑETE

               Membru tal-Kummissjoni

         (1)  ĠU L 328, 21.12.2018, p. 1.

         (2)  SWD(2019) 214.

         (3)  Id-Direttiva 2012/27/UE tal-Parlament Ewropew u tal-Kunsill tal-25 ta' Ottubru 2012 dwar l-effiċjenza fl-enerġija, li temenda d-Direttivi 2009/125/KE u 2010/30/UE u li tħassar id-Direttivi 2004/8/KE u 2006/32/KE (ĠU L 315, 14.11.2012, p. 1).

         (4)  SWD (2019) 1002 final.

         (5)  COM (2019) 503 final tal-5 ta' Ġunju 2019.

         (6)  SWD(2019) 214.

         (7)  SWD(2019) 214.

         (8)  Id-Direttiva (UE) 2018/2001 tal-Parlament Ewropew u tal-Kunsill tal-11 ta' Diċembru 2018 dwar il-promozzjoni tal-użu tal-enerġija minn sorsi rinnovabbli (ĠU L 328, 21.12.2018, p. 82).

         (9)  Ir-Regolament (UE) 2018/842 tal-Parlament Ewropew u tal-Kunsill tat-30 ta' Mejju 2018 dwar it-tnaqqis annwali vinkolanti tal-emissjonijiet ta' gassijiet serra mill-Istati Membri mill-2021 sal-2030 li jikkontribwixxi għall-azzjoni klimatika biex jiġu onorati l-impenji li saru fil-Ftehim ta' Pariġi, u li jemenda r-Regolament (UE) Nru 525/2013 (ĠU L 156, 19.6.2018, p. 26).


title: Rakkomandazzjoni tal-Kummissjoni tat-18 ta' Ġunju 2019 dwar l-abbozz tal-Pjan Nazzjonali Integrat għall-Enerġija u l-Klima tad-Danimarka li jkopri l-perjodu 2021–2030

text:
               3.9.2019

               MT

               Il-Ġurnal Uffiċjali tal-Unjoni Ewropea

               C 297/13

      RAKKOMANDAZZJONI TAL-KUMMISSJONI
      tat-18 ta' Ġunju 2019
      dwar l-abbozz tal-Pjan Nazzjonali Integrat għall-Enerġija u l-Klima tad-Danimarka li jkopri l-perjodu 2021–2030
      (2019/C 297/04)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 288 tiegħu,
      Wara li kkunsidrat ir-Regolament (UE) 2018/1999 tal-Parlament Ewropew u tal-Kunsill tal-11 ta' Diċembru 2018 dwar il-Governanza tal-Unjoni tal-Enerġija u tal-Azzjoni Klimatika, li jemenda r-Regolamenti (KE) Nru 663/2009 u (KE) Nru 715/2009 tal-Parlament Ewropew u tal-Kunsill, id-Direttivi 94/22/KE, 98/70/KE, 2009/31/KE, 2009/73/KE, 2010/31/UE, 2012/27/UE u 2013/30/UE tal-Parlament Ewropew u tal-Kunsill, id-Direttivi tal-Kunsill 2009/119/KE u (UE) 2015/652 u li jħassar ir-Regolament (UE) Nru 525/2013 tal-Parlament Ewropew u tal-Kunsill (1), u b'mod partikolari l-Artikolu 9(2) tiegħu,
      Billi:

                  (1)

                  Skont ir-Regolament (UE) 2018/1999, kull Stat Membru huwa meħtieġ jippreżenta lill-Kummissjoni abbozz tal-pjan nazzjonali integrat għall-enerġija u l-klima tiegħu li jkopri l-perjodu mill-2021 sal-2030 skont l-Artikolu 3(1) u l-Anness I ta' dak ir-Regolament. L-ewwel abbozzi tal-pjanijiet nazzjonali integrati għall-enerġija u l-klima kellhom jiġu ppreżentati sal-31 ta' Diċembru 2018.

                  (2)

                  Id-Danimarka ppreżentat l-abbozz tal-pjan nazzjonali integrat għall-enerġija u l-klima tagħha fil-21 ta' Diċembru 2018. Il-preżentazzjoni ta' dan l-abbozz tal-pjan tirrappreżenta l-bażi u l-ewwel pass tal-proċess iterattiv bejn il-Kummissjoni u l-Istati Membri għall-finalizzazzjoni tal-pjanijiet nazzjonali integrati għall-enerġija u l-klima u l-implimentazzjoni sussegwenti tagħhom.

                  (3)

                  Skont ir-Regolament (UE) 2018/1999, il-Kummissjoni hija meħtieġa tivvaluta l-abbozzi tal-pjanijiet nazzjonali integrati għall-enerġija u l-klima. Il-Kummissjoni wettqet valutazzjoni komprensiva tal-abbozz tal-pjan nazzjonali għall-enerġija u l-klima tad-Danimarka, filwaqt li qieset l-elementi rilevanti tar-Regolament (UE) 2018/1999. Din il-valutazzjoni (2) hija ppubblikata flimkien ma' din ir-rakkomandazzjoni. Ir-rakkomandazzjonijiet li ġejjin huma bbażati fuq dik il-valutazzjoni.

                  (4)

                  B'mod partikolari, ir-rakkomandazzjonijiet tal-Kummissjoni jistgħu jindirizzaw (i) il-livell ta' ambizzjoni tal-objettivi, tal-miri u tal-kontributi bil-ħsieb li jinkisbu b'mod kollettiv l-objettivi tal-Unjoni tal-Enerġija u, b'mod partikolari, il-miri tal-Unjoni għall-2030 għall-enerġija rinnovabbli u għall-effiċjenza fl-enerġija kif ukoll il-livell tal-interkonnettività tal-elettriku li l-Istat Membru qed jimmira li jilħaq sal-2030; (ii) il-politiki u l-miżuri b'rabta mal-objettivi fil-livell tal-Istati Membri u tal-Unjoni u politiki u miżuri oħrajn ta' rilevanza transfruntiera potenzjali; (iii) kwalunkwe politiki u miżuri addizzjonali li jistgħu jkunu meħtieġa fil-pjanijiet nazzjonali integrati għall-enerġija u l-klima; (iv) l-interazzjonijiet bejn il-politiki eżistenti u ppjanati u l-konsistenza tagħhom u l-miżuri inklużi fil-pjan nazzjonali integrat għall-enerġija u l-klima f'dimensjoni waħda u fost dimensjonijiet differenti tal-Unjoni tal-Enerġija.

                  (5)

                  Waqt li kienet qed tiżviluppa r-rakkomandazzjonijiet tagħha, il-Kummissjoni qieset, minn naħa, il-ħtieġa li jingħaddu flimkien ċerti kontributi ppjanati kkwantifikati tal-Istati Membri kollha sabiex tiġi vvalutata l-ambizzjoni fil-livell tal-Unjoni, u, min-naħa l-oħra, il-ħtieġa li jiġi pprovdut ħin xieraq għall-Istat Membru kkonċernat biex iqis ir-rakkomandazzjonijiet tal-Kummissjoni qabel ma jiffinalizza l-pjan nazzjonali integrat għall-enerġija u l-klima tiegħu.

                  (6)

                  Ir-rakkomandazzjonijiet tal-Kummissjoni fir-rigward tal-ambizzjonijiet rinnovabbli tal-Istati Membri huma bbażati fuq formula stabbilita fl-Anness II tar-Regolament (UE) 2018/1999 li hija bbażata fuq kriterji oġġettivi.

                  (7)

                  Fir-rigward tal-effiċjenza fl-enerġija, ir-rakkomandazzjonijiet tal-Kummissjoni huma bbażati fuq il-valutazzjoni tal-livell ta' ambizzjoni nazzjonali ppreżentat fl-abbozz tal-pjan nazzjonali integrat għall-enerġija u l-klima, imqabbel mal-livell kollettiv tal-isforzi meħtieġa biex jintlaħqu l-miri tal-Unjoni, filwaqt li titqies l-informazzjoni pprovduta dwar iċ-ċirkustanzi nazzjonali speċifiċi, fejn ikun rilevanti. Il-kontributi nazzjonali finali fil-qasam tal-effiċjenza fl-enerġija jenħtieġ li jirriflettu l-potenzjal kosteffettiv għall-iffrankar tal-enerġija u li jiġu appoġġati bi strateġija soda ta' rinnovazzjoni tal-bini fit-tul u miżuri għall-implimentazzjoni tal-obbligu tal-iffrankar tal-enerġija li jirriżulta mill-Artikolu 7 tad-Direttiva 2012/27/UE tal-Parlament Ewropew u tal-Kunsill (3). Jenħtieġ li l-Istati Membri juru wkoll li jkunu qiesu kif xieraq il-prinċipju “l-Effiċjenza Enerġetika tiġi l-Ewwel”, billi b'mod partikolari jispjegaw kif l-effiċjenza fl-enerġija tikkontribwixxi għall-ilħuq kosteffettiv tal-għanijiet nazzjonali ta' ekonomija kompetittiva b'livell baxx ta' emissjonijiet ta' karbonju, għas-sigurtà tal-provvista tal-enerġija u għall-indirizzar tal-prekarjetà enerġetika.

                  (8)

                  Ir-Regolament dwar il-Governanza jeħtieġ li l-Istati Membri jipprovdu stampa ġenerali tal-investiment meħtieġ biex jintlaħqu l-objettivi, il-miri u l-kontributi stabbiliti fil-pjan nazzjonali integrat għall-enerġija u l-klima, kif ukoll valutazzjoni ġenerali dwar is-sorsi ta' dak l-investiment. Il-pjanijiet nazzjonali integrati għall-enerġija u l-klima jenħtieġ li jiżguraw it-trasparenza u l-prevedibbiltà tal-politiki u tal-miżuri nazzjonali sabiex tiġi żgurata ċ-ċertezza tal-investiment.

                  (9)

                  B'mod parallel, bħala parti miċ-ċiklu tas-Semestru Ewropew 2018-2019, il-Kummissjoni ffukat ħafna fuq il-ħtiġijiet ta' investiment tal-Istati Membri b'rabta mal-enerġija u mal-klima. Dan huwa rifless fir-Rapport tal-Pajjiż tal-2019 għad-Danimarka (4) u fir-rakkomandazzjoni tal-Kummissjoni għal Rakkomandazzjoni tal-Kunsill lid-Danimarka (5), bħala parti mill-proċess tas-Semestru Ewropew. Il-Kummissjoni qieset l-aktar sejbiet u rakkomandazzjonijiet reċenti tas-Semestru Ewropew fil-valutazzjoni tagħha tal-abbozzi tal-pjanijiet nazzjonali integrati għall-enerġija u l-klima. Ir-rakkomandazzjonijiet tal-Kummissjoni huma komplementari għall-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew. Jenħtieġ ukoll li l-Istati Membri jiżguraw li l-pjanijiet nazzjonali integrati għall-enerġija u l-klima jqisu l-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew.

                  (10)

                  Barra minn hekk, ir-Regolament dwar il-Governanza jeħtieġ li kull Stat Membru iqis kif xieraq kull rakkomandazzjoni mill-Kummissjoni għall-abbozz tal-pjan nazzjonali integrat għall-enerġija u l-klima tiegħu li jrid jiġi ppreżentat fil-31 ta' Diċembru 2019 u, jekk l-Istat Membru kkonċernat ma jindirizzax rakkomandazzjoni jew parti sostanzjali tagħha, dak l-Istat Membru jenħtieġ li jipprovdi r-raġunijiet tiegħu u jippubblikahom.

                  (11)

                  Fejn applikabbli, jenħtieġ li l-Istati Membri jirrapportaw l-istess data fil-pjanijiet nazzjonali integrati għall-enerġija u l-klima u fl-aġġornamenti fis-snin sussegwenti bħalma jirrapportaw lill-Eurostat jew lill-Aġenzija Ewropea għall-Ambjent. L-użu tal-istess sors, u meta tkun disponibbli, tal-istatistika Ewropea, huwa wkoll essenzjali għall-kalkolu tal-linja bażi għall-immudellar u għall-projezzjonijiet. L-użu tal-istatistika Ewropea jippermetti komparabbiltà aħjar tad-data u tal-projezzjonijiet użati fil-pjanijiet nazzjonali integrati għall-enerġija u l-klima.

                  (12)

                  L-elementi kollha tal-Anness I tar-Regolament (UE) 2018/1999 iridu jiġu inklużi fil-pjan nazzjonali integrat għall-enerġija u l-klima finali. F'dan il-kuntest, jenħtieġ li jiġu vvalutati l-impatti makroekonomiċi u, sa fejn ikun possibbli, l-impatti fuq is-saħħa, l-ambjent, l-impjieg u l-edukazzjoni, il-ħiliet u l-impatti soċjali tal-politiki u tal-miżuri ppjanati. Il-pubbliku u partijiet ikkonċernati oħra jridu jkunu involuti fit-tħejjija tal-pjan nazzjonali integrat għall-enerġija u l-klima finali. Dawn l-elementi u elementi oħrajn huma deskritti fid-dettall fid-dokument ta' ħidma tal-persunal ippubblikat flimkien ma' din ir-Rakkomandazzjoni (6).

                  (13)

                  Fil-pjan finali jenħtieġ li d-Danimarka tqis is-sinerġiji bejn il-ħames dimensjonijiet tal-Unjoni tal-Enerġija u l-prinċipju “l-Effiċjenza Enerġetika tiġi l-Ewwel”, inkluż billi tispjega kif l-effiċjenza fl-enerġija tikkontribwixxi għall-ilħuq kosteffettiv tal-għanijiet nazzjonali ta' ekonomija kompetittiva b'livell baxx ta' emissjonijiet ta' karbonju, sigurtà tal-provvista tal-enerġija u għall-indirizzar tal-prekarjetà enerġetika. Informazzjoni addizzjonali dwar objettivi speċifiċi fir-rigward tar-rispons tad-domanda, l-aggregazzjoni, il-flessibbiltà tas-sistema, il-grilji intelliġenti, il-ħżin, il-ġenerazzjoni distribwita, il-protezzjoni tal-konsumatur u l-kompetittività fis-settur tal-enerġija tal-konsumaturi huma wkoll elementi importanti li jridu jiġu indirizzati fil-pjan finali fid-dawl li tiġi żgurata implimentazzjoni ġestita tal-objettiv ta' 100 % elettriku rinnovabbli sal-2030. Huwa importanti li l-pjan finali komplut jinkludi deskrizzjoni dettaljata tas-sussidji tal-enerġija kollha kif ukoll tal-politiki, tal-miżuri u tal-iskedi ta' żmien nazzjonali biex dawn is-sussidji jibdew jiġu eliminati ftit ftit partikolarment għall-karburanti fossili. Informazzjoni dwar kif ir-riskji tat-tibdil fil-klima jistgħu jaffettwaw il-provvista tal-enerġija tista' wkoll ittejjeb il-pjan. L-objettivi fid-dimensjoni tar-riċerka, tal-innovazzjoni u tal-kompetittività jridu jappoġġaw l-isforzi ppjanati għad-dimensjonijiet l-oħra tal-Unjoni tal-Enerġija.

                  (14)

                  Il-pjan nazzjonali integrat għall-enerġija u l-klima finali jista' jibbenefika mill-preżentazzjoni ta' analiżi saħansitra aktar komprensiva tal-pożizzjoni li jokkupa s-settur tat-teknoloġiji b'livell baxx ta' emissjonijiet tal-karbonju, inkluż għas-setturi tad-dekarbonizzazzjoni tal-enerġija u tal-industriji intensivi fil-karbonju, fis-suq globali. Fil-pjan jistgħu jiġu inklużi objettivi miżurabbli għall-ġejjieni bbażati fuq l-istrateġija tat-teknoloġiji tal-enerġija, flimkien ma' politiki u miżuri biex jinkisbu. Il-pjan nazzjonali integrat għall-enerġija u l-klima finali jista' wkoll jenfasizza l-iffrankar tal-emissjonijiet tal-gassijiet serra li jirriżulta minn azzjonjiet ambizzjużi relatati mal-ekonomija ċirkolari.

                  (15)

                  Ir-rakkomandazzjonijiet tal-Kummissjoni lid-Danimarka huma appoġġati mill-valutazzjoni tal-abbozz tal-pjan nazzjonali integrat għall-enerġija u l-klima tad-Danimarka li huwa ppubblikat flimkien ma' din ir-Rakkomandazzjoni (7).

            B'DIN TIRRAKKOMANDA LID-DANIMARKA TIEĦU AZZJONI BIEX:

                  1.

                  Tikkjarifika kif għandha l-intenzjoni tilħaq il-mira tagħha għall-gassijiet serra fl-2030 għall-emissjonijiet mhux koperti mill-iskema tal-UE għall-iskambju ta' kwoti tal-emissjonijiet ta' -39 % meta mqabbel mal-2005, inkluż li tistabbilixxi aktar politiki kosteffiċjenti fis-settur tal-bini u tiddefinixxi l-politiki ppjanati dwar it-trasport, u tispeċifika l-użu maħsub tagħha tal-flessibbiltajiet bejn is-setturi tal-qsim tal-isforz, tal-użu tal-art, tat-tibdil fl-użu tal-art u tal-forestrija u tal-iskema għan-negozjar ta' emissjonijiet.

                  2.

                  Tirfed il-livell ta' ambizzjoni apprezzat ta' sehem ta' enerġija rinnovabbli ta' 55 % għall-2030 bħala l-kontribut tad-Danimarka għall-mira tal-Unjoni għall-2030 għall-enerġija rinnovabbli b'politiki u miżuri dettaljati u kkwantifikati li huma konformi mal-obbligi stabbiliti fid-Direttiva (UE) 2018/2001 tal-Parlament Ewropew u tal-Kunsill (8), sabiex tippermetti kisba fil-ħin u kosteffettiva ta' dan il-kontribut. Tikkjarifika, fost oħrajn, il-livell tat-trajettorja indikattiva li tilħaq il-punti ta' referenza kollha skont l-Artikolu 4(a)(2) tar-Regolament (UE) 2018/1999. Barra minn hekk, tipproponi trajettorji u miżuri korrispondenti fis-settur tat-trasport biex tilħaq il-mira tat-trasport skont l-Artikolu 25 tad-Direttiva (UE) 2018/2001. Tipprovdi dettalji addizzjonali dwar il-miżuri speċifiċi biex tiżgura s-sostenibbiltà tal-provvista u tal-użu tal-bijomassa fis-settur tal-enerġija, meta jitqies il-kontribut importanti tal-bijomassa fit-taħlita enerġetika tad-Danimarka.

                  3.

                  Iżżid b'mod sostanzjali l-ambizzjoni tagħha lejn it-tnaqqis tal-konsum tal-enerġija finali u dik primarja fl-2030 fid-dawl tal-ħtieġa li jiżdied il-livell tal-isforzi biex tintlaħaq il-mira tal-effiċjenza fl-enerġija tal-Unjoni tal-2030. Tipproponi politiki u miżuri aktar ambizzjużi li jikkumpensaw għall-effetti probabbli tat-tnaqqis sostanzjali tal-livelli ta' finanzjament għall-effiċjenza fl-enerġija u għat-tnaqqis tat-taxxa tal-enerġija miftiehma, u li jiffrankaw aktar enerġija sal-2030. Tinkludi miżuri ġodda mfassla apposta li huma kapaċi jwettqu l-iffrankar tal-enerġija rikjest fl-Artikolu 7 tad-Direttiva 2012/27/UE. Dan huwa partikolarment importanti fid-dawl tad-deċiżjoni tad-Danimarka biex twaqqaf l-iskema eżistenti tagħha tal-obbligi tal-effiċjenza fl-enerġija li tnaqqas il-finanzjament disponibbli għall-azzjonijiet tal-iffrankar tal-enerġija finali. Tipprovdi aktar ċarezza dwar il-miżuri reali kapaċi li jwettqu l-ambizzjonijiet fir-rigward ta' trasport u vetturi aktar nodfa u effiċjenti.

                  4.

                  Tiddefinixxi objettivi ċari, miżurabbli u li jħarsu 'l quddiem fir-rigward tal-integrazzjoni tas-swieq.

                  5.

                  Telabora aktar dwar l-objettivi nazzjonali u l-miri ta' finanzjament fir-riċerka, fl-innovazzjoni u fil-kompetittività, speċifikament relatati mal-Unjoni tal-Enerġija, li jridu jinkisbu minn issa sal-2030, sabiex ikunu miżurabbli faċilment u jkunu adattati biex jappoġġaw l-implimentazzjoni tal-miri fid-dimensjonijiet l-oħra tal-pjan nazzjonali integrat għall-enerġija u l-klima. Tirfed it-tali objettivi b'politiki u miżuri speċifiċi u xierqa, inkluż dawk li jridu jiġu żviluppati b'kooperazzjoni ma' Stati Membri oħra, bħal pereżempju l-Pjan Strateġiku Ewropew għat-Teknoloġija tal-Enerġija.

                  6.

                  Tespandi l-arranġamenti ta' kooperazzjoni reġjonali li diġà huma tajbin, b'mod partikolari mal-pajjiżi Nordiċi (il-Finlandja, l-Iżlanda, in-Norveġja u l-Iżvezja) u l-pajjiżi Baltiċi (l-Estonja, il-Latvja u l-Litwanja) l-oħra, għal mekkaniżmi ta' kooperazzjoni oħra. L-oqsma possibbli għal kooperazzjoni msaħħa fl-enerġija rinnovabbli jinkludu t-trasferimenti statistiċi ppjanati jew il-proġetti rinnovabbli ibridi, fejn l-elettriku ġġenerat mir-riħ lil hinn mix-xtut huwa konness ma' aktar minn suq wieħed. Fir-riċerka u l-innovazzjoni dawn jinkludu l-allinjament tal-programmi ta' riċerka, il-finanzjament koordinat u l-identifikazzjoni tas-sinerġiji ma' Stati Membri oħra u mal-programmi u l-inizjattivi tal-Unjoni.

                  7.

                  Testendi l-analiżi provduta tal-ħtiġijiet tal-investiment billi twettaq stima tal-ħtiġijiet ta' investiment pubbliku u privat tal-politiki ppjanati biex jinkisbu l-objettivi għall-enerġija u l-klima sal-2030 u billi tindika s-sorsi probabbli għall-finanzjament tagħhom.

                  8.

                  Telenka s-sussidji tal-enerġija kollha, inkluż b'mod partikolari s-sussidji tal-karburanti fossili, u l-azzjonijiet imwettqa kif ukoll il-pjanijiet biex dawn is-sussidji jibdew jiġu eliminati ftit ftit.

                  9.

                  Tikkomplementa l-integrazzjoni apprezzata tal-politiki dwar il-mitigazzjoni tal-klima u dwar it-tniġġis tal-arja b'informazzjoni aktar kwantitattiva, filwaqt li mill-inqas tinkludi l-informazzjoni rikjesta dwar l-emissjonijiet tas-sustanzi li jniġġsu fl-arja projettati skont il-politiki u l-miżuri ppjanati.

                  10.

                  Tintegra aħjar l-aspetti ta' tranżizzjoni ġusta u ekwa, b'mod partikolari billi tipprovdi aktar dettalji dwar l-impatti soċjali, l-impatti fuq l-impjieg u fuq il-ħiliet tal-objettivi, tal-politiki u tal-miżuri ppjanati.

         Magħmul fi Brussell, it-18 ta' Ġunju 2019.

               Għall-Kummissjoni

            Miguel ARIAS CAÑETE

               Membru tal-Kummissjoni

         (1)  ĠU L 328, 21.12.2018, p. 1.

         (2)  SWD(2019) 275.

         (3)  Id-Direttiva 2012/27/UE tal-Parlament Ewropew u tal-Kunsill tal-25 ta' Ottubru 2012 dwar l-effiċjenza fl-enerġija, li temenda d-Direttivi 2009/125/KE u 2010/30/UE u li tħassar id-Direttivi 2004/8/KE u 2006/32/KE (ĠU L 315, 14.11.2012, p. 1).

         (4)  SWD (2019) 1003 final.

         (5)  COM (2019) 504 final tal-5 ta' Ġunju 2019.

         (6)  SWD(2019) 275.

         (7)  SWD(2019) 275.

         (8)  Id-Direttiva (UE) 2018/2001 tal-Parlament Ewropew u tal-Kunsill tal-11 ta' Diċembru 2018 dwar il-promozzjoni tal-użu tal-enerġija minn sorsi rinnovabbli (ĠU L 328, 21.12.2018, p. 82).


title: Rakkomandazzjoni tal-Kummissjoni tat-18 Ġunju 2019 dwar l-abbozz tal-Pjan Nazzjonali Integrat għall-Enerġija u l-Klima tal-Ġermanja li jkopri l-perjodu 2021–2030

text:
               3.9.2019

               MT

               Il-Ġurnal Uffiċjali tal-Unjoni Ewropea

               C 297/17

      RAKKOMANDAZZJONI TAL-KUMMISSJONI
      tat-18 Ġunju 2019
      dwar l-abbozz tal-Pjan Nazzjonali Integrat għall-Enerġija u l-Klima tal-Ġermanja li jkopri l-perjodu 2021–2030
      (2019/C 297/05)
      IL-KUMMISSJONI EWROPEA,
      Wara li kkunsidrat ir-Regolament (UE) 2018/1999 tal-Parlament Ewropew u tal-Kunsill tal-11 ta' Diċembru 2018 dwar il-Governanza tal-Unjoni tal-Enerġija u tal-Azzjoni Klimatika, li jemenda r-Regolamenti (KE) Nru 663/2009 u (KE) Nru 715/2009 tal-Parlament Ewropew u tal-Kunsill, id-Direttivi 94/22/KE, 98/70/KE, 2009/31/KE, 2009/73/KE, 2010/31/UE, 2012/27/UE u 2013/30/UE tal-Parlament Ewropew u tal-Kunsill, id-Direttivi tal-Kunsill 2009/119/KE u (UE) 2015/652 u li jħassar ir-Regolament (UE) Nru 525/2013 tal-Parlament Ewropew u tal-Kunsill (1), u b'mod partikolari l-Artikolu 9(2) tiegħu,
      Billi:

                  (1)

                  Skont ir-Regolament (UE) 2018/1999, kull Stat Membru huwa meħtieġ jippreżenta lill-Kummissjoni abbozz tal-pjan nazzjonali integrat għall-enerġija u l-klima tiegħu li jkopri l-perjodu mill-2021 sal-2030 skont l-Artikolu 3(1) u l-Anness I ta' dak ir-Regolament. L-ewwel abbozzi tal-pjanijiet nazzjonali integrati għall-enerġija u l-klima kellhom jiġu ppreżentati sal-31 ta' Diċembru 2018.

                  (2)

                  Il-Ġermanja ppreżentat l-abbozz tal-pjan nazzjonali integrat għall-enerġija u l-klima tagħha fl-20 ta' Diċembru 2018. Il-preżentazzjoni ta' dan l-abbozz tal-pjan tirrappreżenta l-bażi u l-ewwel pass tal-proċess iterattiv bejn il-Kummissjoni u l-Istati Membri għall-finalizzazzjoni tal-pjanijiet nazzjonali integrati għall-enerġija u l-klima u l-implimentazzjoni sussegwenti tagħhom.

                  (3)

                  Skont ir-Regolament (UE) 2018/1999, il-Kummissjoni hija meħtieġa tivvaluta l-abbozzi tal-pjanijiet nazzjonali integrati għall-enerġija u l-klima. Il-Kummissjoni wettqet valutazzjoni komprensiva tal-abbozz tal-pjan nazzjonali integrat għall-enerġija u l-klima tal-Ġermanja, filwaqt li qieset l-elementi rilevanti tar-Regolament (UE) 2018/1999. Din il-valutazzjoni (2) hija ppubblikata flimkien ma' din ir-rakkomandazzjoni. Ir-rakkomandazzjonijiet li ġejjin huma bbażati fuq dik il-valutazzjoni.

                  (4)

                  B'mod partikolari, ir-rakkomandazzjonijiet tal-Kummissjoni jistgħu jindirizzaw (i) il-livell ta' ambizzjoni tal-objettivi, tal-miri u tal-kontributi bil-ħsieb li jinkisbu b'mod kollettiv l-objettivi tal-Unjoni tal-Enerġija u, b'mod partikolari, il-miri tal-Unjoni għall-2030 għall-enerġija rinnovabbli u għall-effiċjenza fl-enerġija kif ukoll il-livell tal-interkonnettività tal-elettriku li l-Istat Membru qed jimmira li jlaħħaq sal-2030; (ii) il-politiki u l-miżuri b'rabta mal-objettivi fil-livell tal-Istati Membri u tal-Unjoni u politiki u miżuri oħrajn ta' rilevanza transfruntiera potenzjali; (iii) kwalunkwe politiki u miżuri addizzjonali li jistgħu jkunu meħtieġa fil-pjanijiet nazzjonali integrati għall-enerġija u l-klima; (iv) l-interazzjonijiet bejn il-politiki eżistenti u ppjanati u l-konsistenza tagħhom u l-miżuri inklużi fil-pjan nazzjonali integrat għall-enerġija u l-klima f'dimensjoni waħda u fost dimensjonijiet differenti tal-Unjoni tal-Enerġija.

                  (5)

                  Waqt li kienet qed tiżviluppa r-rakkomandazzjonijiet tagħha, il-Kummissjoni qieset, minn naħa, il-ħtieġa li jingħaddu flimkien ċerti kontributi ppjanati kkwantifikati tal-Istati Membri kollha sabiex tiġi vvalutata l-ambizzjoni fil-livell tal-Unjoni, u, min-naħa l-oħra, il-ħtieġa li jiġi pprovdut ħin xieraq għall-Istat Membru kkonċernat biex iqis ir-rakkomandazzjonijiet tal-Kummissjoni qabel ma jiffinalizza l-pjan nazzjonali integrat għall-enerġija u l-klima tiegħu.

                  (6)

                  Ir-rakkomandazzjonijiet tal-Kummissjoni fir-rigward tal-ambizzjonijiet rinnovabbli tal-Istati Membri huma bbażati fuq formula stabbilita fl-Anness II tar-Regolament (UE) 2018/1999 li hija bbażata fuq kriterji oġġettivi.

                  (7)

                  Fir-rigward tal-effiċjenza fl-enerġija, ir-rakkomandazzjonijiet tal-Kummissjoni huma bbażati fuq il-valutazzjoni tal-livell ta' ambizzjoni nazzjonali ppreżentat fl-abbozz tal-pjan nazzjonali integrat għall-enerġija u l-klima, imqabbel mal-livell kollettiv tal-isforzi meħtieġa biex jintlaħqu l-miri tal-Unjoni, filwaqt li titqies l-informazzjoni pprovduta dwar iċ-ċirkustanzi nazzjonali speċifiċi, fejn ikun rilevanti. Il-kontributi nazzjonali finali fil-qasam tal-effiċjenza fl-enerġija jenħtieġ li jirriflettu l-potenzjal kosteffettiv għall-iffrankar tal-enerġija u li jiġu appoġġati bi strateġija soda ta' rinnovazzjoni tal-bini fit-tul u miżuri għall-implimentazzjoni tal-obbligu tal-iffrankar tal-enerġija li jirriżulta mill-Artikolu 7 tad-Direttiva 2012/27/UE tal-Parlament Ewropew u tal-Kunsill (3). Jenħtieġ li l-Istati Membri juru wkoll li jkunu qiesu kif xieraq il-prinċipju “l-Effiċjenza Enerġetika tiġi l-Ewwel”, billi b'mod partikolari jispjegaw kif l-effiċjenza fl-enerġija tikkontribwixxi għall-ilħuq kosteffettiv tal-għanijiet nazzjonali ta' ekonomija kompetittiva b'livell baxx ta' emissjonijiet ta' karbonju, għas-sigurtà tal-provvista tal-enerġija u għall-indirizzar tal-prekarjetà enerġetika.

                  (8)

                  Ir-Regolament dwar il-Governanza jeħtieġ li l-Istati Membri jipprovdu stampa ġenerali tal-investiment meħtieġ biex jintlaħqu l-objettivi, il-miri u l-kontributi stabbiliti fil-pjan nazzjonali integrat għall-enerġija u l-klima, kif ukoll valutazzjoni ġenerali dwar is-sorsi ta' dak l-investiment. Il-pjanijiet nazzjonali integrati għall-enerġija u l-klima jenħtieġ li jiżguraw it-trasparenza u l-prevedibbiltà tal-politiki u tal-miżuri nazzjonali sabiex tiġi żgurata ċ-ċertezza tal-investiment.

                  (9)

                  B'mod parallel, bħala parti miċ-ċiklu tas-Semestru Ewropew 2018-2019, il-Kummissjoni ffukat ħafna fuq il-ħtiġijiet ta' investiment tal-Istati Membri b'rabta mal-enerġija u mal-klima. Dan huwa rifless fir-Rapport tal-Pajjiż tal-2019 għall-Ġermanja (4) u fir-rakkomandazzjoni tal-Kummissjoni għal Rakkomandazzjoni tal-Kunsill lill-Ġermanja (5), bħala parti mill-proċess tas-Semestru Ewropew. Il-Kummissjoni qieset l-aktar sejbiet u rakkomandazzjonijiet reċenti tas-Semestru Ewropew fil-valutazzjoni tagħha tal-abbozzi tal-pjanijiet nazzjonali integrati għall-enerġija u l-klima. Ir-rakkomandazzjonijiet tal-Kummissjoni huma komplementari għall-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew. Jenħtieġ ukoll li l-Istati Membri jiżguraw li l-pjanijiet nazzjonali integrati għall-enerġija u l-klima jqisu l-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew.

                  (10)

                  Barra minn hekk, ir-Regolament dwar il-Governanza jeħtieġ li kull Stat Membru iqis kif xieraq kull rakkomandazzjoni mill-Kummissjoni għall-abbozz tal-pjan nazzjonali integrat għall-enerġija u l-klima tiegħu li jrid jiġi ppreżentat fil-31 ta' Diċembru 2019 u, jekk l-Istat Membru kkonċernat ma jindirizzax rakkomandazzjoni jew parti sostanzjali tagħha, dak l-Istat Membru jenħtieġ li jipprovdi r-raġunijiet tiegħu u jippubblikahom.

                  (11)

                  Fejn applikabbli, jenħtieġ li l-Istati Membri jirrapportaw l-istess data fil-pjanijiet nazzjonali integrati għall-enerġija u l-klima u fl-aġġornamenti fis-snin sussegwenti bħalma jirrapportaw lill-Eurostat jew lill-Aġenzija Ewropea għall-Ambjent. L-użu tal-istess sors, u meta tkun disponibbli, tal-istatistika Ewropea, huwa wkoll essenzjali għall-kalkolu tal-linja bażi għall-immudellar u għall-projezzjonijiet. L-użu tal-istatistika Ewropea jippermetti komparabbiltà aħjar tad-data u tal-projezzjonijiet użati fil-pjanijiet nazzjonali integrati għall-enerġija u l-klima.

                  (12)

                  L-elementi kollha tal-Anness I tar-Regolament (UE) 2018/1999 iridu jiġu inklużi fil-pjan nazzjonali integrat għall-enerġija u l-klima finali. F'dan il-kuntest, jenħtieġ li jiġu vvalutati l-impatti makroekonomiċi u, sa fejn ikun possibbli, l-impatti fuq is-saħħa, l-ambjent, l-impjieg u l-edukazzjoni, il-ħiliet u l-impatti soċjali tal-politiki u tal-miżuri ppjanati. Il-pubbliku u partijiet ikkonċernati oħra jridu jkunu involuti fit-tħejjija tal-pjan nazzjonali integrat għall-enerġija u l-klima finali. Dawn l-elementi u elementi oħrajn huma deskritti fid-dettall fid-dokument ta' ħidma tal-persunal ippubblikat flimkien ma' din ir-Rakkomandazzjoni (6).

                  (13)

                  Meta jitqies l-istabbiliment ġeneralment tajjeb ta' miri nazzjonali fil-politika dwar l-enerġija u l-klima deskritti fl-abbozz tal-pjan, il-pjan finali jista' jispeċifika l-interazzjonijiet ewlenin bejn dawn il-miri kemm f'termini ta' livelli ta' ambizzjoni nazzjonali kif ukoll f'termini ta' strumenti ta' politika proviżorji, ippjanati, addizzjonali u eżistenti. L-elaborazzjoni ulterjuri fuq l-akkoppjament tas-setturi u fuq l-istruttura ta' inċentivi relatata f'setturi differenti tal-ekonomija tista' tippermetti l-indirizzar tal-konsistenza tal-politiki u tal-miżuri fi ħdan id-dimensjonijiet tal-Unjoni tal-Enerġija u bejniethom b'mod aktar komprensiv. F'dak il-kuntest, tista' titqies l-identifikazzjoni tal-ħtiġijiet ta' investiment fid-dimensjonijiet kollha tal-Enerġija tal-Unjoni, biex b'hekk jiġu evitati l-impatti f'daqqa tal-bidla fil-prezzijiet billi tiġi żgurata eliminazzjoni ftit ftit tas-sussidji tal-enerġija b'viżibbiltà fit-tul u jitqiesu l-miżuri li jimmitigaw l-impatt fuq il-konsumaturi vulnerabbli permezz ta' miżuri dwar il-prekarjetà enerġetika. Valutazzjoni tal-impatt komprensiva tista' tgħin biex jiġu indirizzati l-interazzjonijiet bejn il-politiki, eż. billi tikkwantifika l-impatt fuq l-emissjonijiet u l-assorbimenti kontabbilizzati mill-użu tal-art, it-tibdil fl-użu tal-art u l-forestrija ta' provvista sostenibbli tal-bijomassa għall-iskopijiet ta' enerġija, inkluż ir-riskji għas-sigurtà tal-enerġija minħabba t-tibdil tal-klima. Stampa ġenerali kwantitattiva fil-pjan finali tal-iżvilupp ta' sorsi differenti ta' flessibbiltà meħtieġa biex jiġi integrat is-sehem dejjem jiżdied ta' enerġija rinnovabbli fis-sistema tal-elettriku tista' tgħin biex jiġu indirizzati l-interazzjonijiet addizzjonali bejn id-dimensjonijiet tal-Unjoni tal-Enerġija. Tista' tiġi inkluża b'mod aktar komprensiv informazzjoni dwar kif jitqies il-prinċipju “l-Effiċjenza Enerġetika tiġi l-Ewwel” fil-politiki u fil-miżuri nazzjonali f'bosta dimensjonijiet tal-Unjoni tal-Enerġija.

                  (14)

                  Element addizzjonali li ħaqqu aktar attenzjoni huwa l-kompetittività industrijali u l-oqsma tal-qawwiet kompetittivi u l-isfidi potenzjali tal-Ġermanja fit-tranżizzjoni tal-enerġija tagħha. Objettivi miżurabbli għall-ġejjieni jistgħu jkunu ta' benefiċċju, flimkien ma' politiki u miżuri biex dawn jinkisbu, filwaqt li jsiru konnessjonijiet xierqa mal-politika dwar l-intrapriżi, l-industrija u l-edukazzjoni. Il-pjan nazzjonali integrat għall-enerġija u l-klima jista' jibbenefika minn interazzjoni aħjar mal-ekonomija ċirkolari, filwaqt li jiġi enfasizzat il-potenzjal tiegħu għat-tnaqqis tal-emissjonijiet tal-gassijiet serra.

                  (15)

                  Ir-rakkomandazzjonijiet tal-Kummissjoni lill-Ġermanja huma appoġġati mill-valutazzjoni tal-abbozz tal-pjan nazzjonali integrat għall-enerġija u l-klima tal-Ġermanja li huwa ppubblikat flimkien ma' din ir-Rakkomandazzjoni (7).

            B'DIN TIRRAKKOMANDA LILL-ĠERMANJA TIEĦU AZZJONI BIEX:

                  1.

                  Tispeċifika politiki u miżuri addizzjonali kosteffiċjenti, b'mod partikolari fis-setturi tal-bini, tat-trasport u tal-agrikoltura, biex tindirizza d-diskrepanza projettata sinifikanti għall-mira tagħha tal-gassijiet serra għas-setturi li mhumiex koperti mill-iskema tal-UE għall-iskambju ta' kwoti tal-emissjonijiet għall-2030 ta' -38 % meta mqabbel mal-2005.

                  2.

                  Tipprovdi politiki u miżuri dettaljati u kwantifikati; f'konformita mal-obbligi stabbiliti fid-Direttiva (UE) 2018/2001 tal-Parlament Ewropew u tal-Kunsill (8), sabiex tippermetti kisba fil-ħin u kosteffettiva tal-kontribut tal-Ġermanja ta' sehem ta' 30 % ta' enerġija rinnovabbli għall-mira tal-Unjoni tal-enerġija rinnovabbli għall-2030. Tipproponi trajettorji u tipprovdi miżuri speċifiċi sabiex tilħaq il-mira tat-trasport skont l-Artikolu 25 tad-Direttiva (UE) 2018/2001. Tipprovdi dettalji addizzjonali dwar l-oqfsa ta' abilitazzjoni għall-awtokonsum rinnovabbli u għall-komunitajiet tal-enerġija rinnovabbli, f'konformità mal-Artikoli 21 u 22 tad-Direttiva (UE) 2018/2001, inkluż is-simplifikazzjoni tal-proċeduri amministrattivi.

                  3.

                  Tipprovdi kontribut nazzjonali ambizzjuż biżżejjed għall-konsum tal-enerġija finali u primarja, li jqis il-ħtieġa biex b'mod kollettiv jiżdied il-livell tal-isforzi meħtieġa biex tintlaħaq il-mira tal-Unjoni għall-2030, u sabiex jiġi appoġġat il-kontribut nazzjonali permezz ta' politiki u miżuri fuq skala xierqa biex jinkiseb l-iffrankar enerġetiku korrispondenti. Tidentifika b'mod ċar il-politiki li għandhom jiġu adottati u implimentati fil-perjodu mill-2021 sal-2030, l-impatti mistennija tagħhom kif ukoll l-iskeda ta' żmien tagħhom għar-rekwiżiti ta' implimentazzjoni u ta' baġit.

                  4.

                  Tispeċifika l-miżuri li jappoġġaw l-objettivi tas-sigurtà tal-enerġija dwar id-diversifikazzjoni u t-tnaqqis tad-dipendenza enerġetika, inkluż il-miżuri li jiżguraw il-flessibbiltà, kif ukoll informazzjoni dwar l-eliminazzjoni ftit ftit tal-enerġija nukleari.

                  5.

                  Tiddefinixxi objettivi u miri li jħarsu 'l quddiem dwar l-integrazzjoni tas-swieq, b'mod partikolari miżuri biex jissaħħu s-sinjali tas-suq u sabiex jittejjeb l-impatt effettiv tal-komponenti tas-suq fuq il-prezz tal-elettriku. Tinkludi skeda ta' żmien b'miżuri xierqa sabiex titneħħa l-konġestjoni strutturali fis-sistema tal-elettriku u sabiex tipprovdi sinjali effiċjenti ta' dispaċċ u ta' lokalizzazzjoni lis-suq bħala elementi importanti tal-pjan nazzjonali integrat għall-enerġija u l-klima finali, b'mod partikolari bħala bażi għal aktar kooperazzjoni u koordinazzjoni ma' Stati Membri oħra u fid-dawl tal-funzjonament tas-suq intern tal-enerġija.

                  6.

                  Tikkjarifika aktar l-objettivi nazzjonali u l-miri ta' finanzjament fir-riċerka, fl-innovazzjoni u fil-kompetittività, speċifikament relatati mal-Unjoni tal-Enerġija, li jridu jinkisbu bejn l-2022 u l-2030, sabiex ikunu miżurabbli faċilment u jkunu adattati biex jappoġġaw l-implimentazzjoni tal-miri fid-dimensjonijiet l-oħra tal-pjan nazzjonali integrat għall-enerġija u l-klima finali. Tirfed it-tali objettivi b'politiki u miżuri speċifiċi u xierqa, inkluż dawk li jridu jiġu żviluppati b'kooperazzjoni ma' Stati Membri oħra, bħal pereżempju l-Pjan Strateġiku Ewropew għat-Teknoloġija tal-Enerġija.

                  7.

                  Tkompli, kemm fil-finalizzazzjoni tal-pjan nazzjonali integrat għall-enerġija u l-klima u matul l-implimentazzjoni tiegħu, il-kooperazzjoni reġjonali fil-gruppi ta' livell għoli rispettivi u l-konsultazzjoni mal-Istati Membri ġirien. F'dak il-kuntest, tiffoka fuq l-eliminazzjoni ftit ftit tal-użu tal-faħam u tal-linjite, l-isfruttament tas-sorsi ta' enerġija rinnovabbli u s-suq intern tal-enerġija, filwaqt li tindirizza kwistjonijiet bħal pereżempju l-livelli u l-kapaċità ta' interkonnessjoni mill-2021 'il quddiem, il-miżuri ta' kooperazzjoni reġjonali relatati mal-valutazzjoni tal-adegwatezza tas-sistema, it-tranżizzjoni ġusta u l-bidliet fis-sistema tal-enerġija meħtieġa għall-akkomodazzjoni ta' ishma ogħla ta' sorsi ta' enerġija rinnovabbli li huma mistennija jimmodifikaw il-kummerċ transfruntiera tal-elettriku filwaqt li jsaħħu l-ħtieġa għall-flessibbiltà tas-sistema.

                  8.

                  Testendi l-analiżi tagħha tal-ħtiġijiet ta' investiment provduta għall-infrastruttura tat-trażmissjoni tal-elettriku għal stampa ġenerali tal-ħtiġijiet ta' investiment biex tilħaq l-objettivi tagħha għall-enerġija u l-klima. Tipprovdi valutazzjoni ġenerali tas-sorsi ta' dak l-investiment, inkluż finanzjament xieraq fil-livell nazzjonali, reġjonali u tal-Unjoni.

                  9.

                  Telenka s-sussidji tal-enerġija kollha, inkluż b'mod partikolari s-sussidji tal-karburanti fossili, u l-azzjonijiet imwettqa kif ukoll il-pjanijiet biex dawn is-sussidji jibdew jiġu eliminati ftit ftit.

                  10.

                  Tikkomplementa l-analiżi tal-interazzjonijiet bil-politika dwar il-kwalità tal-arja u l-emissjonijiet fl-arja, filwaqt li tippreżenta u tikkwantifika l-impatti fuq it-tniġġis tal-arja għax-xenarji varji, tipprovdi informazzjoni ta' appoġġ, u tikkunsidra s-sinerġiji u l-effetti ta' kompromess.

                  11.

                  Tintegra aspetti ta' tranżizzjoni ġusta u ekwa, b'mod partikolari billi tipprovdi aktar dettalji dwar l-impatti soċjoekonomiċi tat-tranżizzjoni tal-enerġija u l-eliminazzjoni ftit ftit ippjanata tal-użu tal-faħam jew tal-aġġustamenti f'setturi oħra b'użu intensiv tal-karbonju. Tiddeskrivi l-impatti soċjali, l-impatti fuq l-impjiegi u fuq il-ħiliet assoċjati tal-objettivi, tal-politiki u tal-miżuri ppjanati. Tiżviluppa aktar l-approċċ għall-indirizzar tal-kwistjonijiet tal-prekarjetà enerġetika, inkluż billi tipprovdi valutazzjoni dedikata tal-prekarjetà enerġetika kif meħtieġ mir-Regolament (UE) 2018/1999.

         Magħmul fi Brussell, it-18 ta' Ġunju 2019.

               Għall-Kummissjoni

            Miguel ARIAS CAÑETE

               Membru tal-Kummissjoni

         (1)  ĠU L 328, 21.12.2018, p. 1.

         (2)  SWD(2019) 229.

         (3)  Id-Direttiva 2012/27/UE tal-Parlament Ewropew u tal-Kunsill tal-25 ta' Ottubru 2012 dwar l-effiċjenza fl-enerġija, li temenda d-Direttivi 2009/125/KE u 2010/30/UE u li tħassar id-Direttivi 2004/8/KE u 2006/32/KE (ĠU L 315, 14.11.2012, p. 1).

         (4)  SWD (2019) 1004 final.

         (5)  COM (2019) 505 final tal-5 ta' Ġunju 2019.

         (6)  SWD(2019) 229.

         (7)  SWD(2019) 229.

         (8)  Id-Direttiva (UE) 2018/2001 tal-Parlament Ewropew u tal-Kunsill tal-11 ta' Diċembru 2018 dwar il-promozzjoni tal-użu tal-enerġija minn sorsi rinnovabbli (ĠU L 328, 21.12.2018, p. 82).


title: Rakkomandazzjoni tal-Kummissjoni tat-18 ta' Ġunju 2019 dwar l-abbozz tal-Pjan Nazzjonali Integrat għall-Enerġija u l-Klima tal-Irlanda li jkopri l-perjodu 2021–2030

text:
               3.9.2019

               MT

               Il-Ġurnal Uffiċjali tal-Unjoni Ewropea

               C 297/25

      RAKKOMANDAZZJONI TAL-KUMMISSJONI
      tat-18 ta' Ġunju 2019
      dwar l-abbozz tal-Pjan Nazzjonali Integrat għall-Enerġija u l-Klima tal-Irlanda li jkopri l-perjodu 2021–2030
      (2019/C 297/07)
      IL-KUMMISSJONI EWROPEA,
      Wara li kkunsidrat ir-Regolament (UE) 2018/1999 tal-Parlament Ewropew u tal-Kunsill tal-11 ta' Diċembru 2018 dwar il-Governanza tal-Unjoni tal-Enerġija u tal-Azzjoni Klimatika, li jemenda r-Regolamenti (KE) Nru 663/2009 u (KE) Nru 715/2009 tal-Parlament Ewropew u tal-Kunsill, id-Direttivi 94/22/KE, 98/70/KE, 2009/31/KE, 2009/73/KE, 2010/31/UE, 2012/27/UE u 2013/30/UE tal-Parlament Ewropew u tal-Kunsill, id-Direttivi tal-Kunsill 2009/119/KE u (UE) 2015/652 u li jħassar ir-Regolament (UE) Nru 525/2013 tal-Parlament Ewropew u tal-Kunsill (1), u b'mod partikolari l-Artikolu 9(2) tiegħu,
      Billi:

                  (1)

                  Skont ir-Regolament (UE) 2018/1999, kull Stat Membru huwa meħtieġ jippreżenta lill-Kummissjoni abbozz tal-pjan nazzjonali integrat għall-enerġija u l-klima tiegħu li jkopri l-perjodu mill-2021 sal-2030 skont l-Artikolu 3(1) u l-Anness I ta' dak ir-Regolament. L-ewwel abbozzi tal-pjanijiet nazzjonali integrati għall-enerġija u l-klima kellhom jiġu ppreżentati sal-31 ta' Diċembru 2018.

                  (2)

                  L-Irlanda ppreżentat l-abbozz tal-pjan nazzjonali integrat għall-enerġija u l-klima tagħha fil-21 ta' Diċembru 2018. Il-preżentazzjoni ta' dan l-abbozz tal-pjan tirrappreżenta l-bażi u l-ewwel pass tal-proċess iterattiv bejn il-Kummissjoni u l-Istati Membri għall-finalizzazzjoni tal-pjanijiet nazzjonali integrati għall-enerġija u l-klima u l-implimentazzjoni sussegwenti tagħhom.

                  (3)

                  Skont ir-Regolament (UE) 2018/1999, il-Kummissjoni hija meħtieġa tivvaluta l-abbozzi tal-pjanijiet nazzjonali integrati għall-enerġija u l-klima. Il-Kummissjoni wettqet valutazzjoni komprensiva tal-abbozz tal-pjan nazzjonali integrat għall-enerġija u l-klima tal-Irlanda, filwaqt li qieset l-elementi rilevanti tar-Regolament (UE) 2018/1999. Din il-valutazzjoni (2) hija ppubblikata flimkien ma' din ir-rakkomandazzjoni. Ir-rakkomandazzjonijiet li ġejjin huma bbażati fuq dik il-valutazzjoni.

                  (4)

                  B'mod partikolari, ir-rakkomandazzjonijiet tal-Kummissjoni jistgħu jindirizzaw (i) il-livell ta' ambizzjoni tal-objettivi, tal-miri u tal-kontributi bil-ħsieb li jinkisbu b'mod kollettiv l-objettivi tal-Unjoni tal-Enerġija u, b'mod partikolari, il-miri tal-Unjoni għall-2030 għall-enerġija rinnovabbli u għall-effiċjenza fl-enerġija kif ukoll il-livell tal-interkonnettività tal-elettriku li l-Istat Membru qed jimmira li jlaħħaq sal-2030; (ii) il-politiki u l-miżuri b'rabta mal-objettivi fil-livell tal-Istati Membri u tal-Unjoni u politiki u miżuri oħrajn ta' rilevanza transfruntiera potenzjali; (iii) kwalunkwe politiki u miżuri addizzjonali li jistgħu jkunu meħtieġa fil-pjanijiet nazzjonali integrati għall-enerġija u l-klima; (iv) l-interazzjonijiet bejn il-politiki eżistenti u ppjanati u l-konsistenza tagħhom u l-miżuri inklużi fil-pjan nazzjonali integrat għall-enerġija u l-klima f'dimensjoni waħda u fost dimensjonijiet differenti tal-Unjoni tal-Enerġija.

                  (5)

                  Waqt li kienet qed tiżviluppa r-rakkomandazzjonijiet tagħha, il-Kummissjoni qieset, minn naħa, il-ħtieġa li jingħaddu flimkien ċerti kontributi ppjanati kkwantifikati tal-Istati Membri kollha sabiex tiġi vvalutata l-ambizzjoni fil-livell tal-Unjoni, u, min-naħa l-oħra, il-ħtieġa li jiġi pprovdut ħin xieraq għall-Istat Membru kkonċernat biex iqis ir-rakkomandazzjonijiet tal-Kummissjoni qabel ma jiffinalizza l-pjan nazzjonali integrat għall-enerġija u l-klima tiegħu.

                  (6)

                  Ir-rakkomandazzjonijiet tal-Kummissjoni fir-rigward tal-ambizzjonijiet rinnovabbli tal-Istati Membri huma bbażati fuq formula stabbilita fl-Anness II tar-Regolament (UE) 2018/1999 li hija bbażata fuq kriterji oġġettivi.

                  (7)

                  Fir-rigward tal-effiċjenza fl-enerġija, ir-rakkomandazzjonijiet tal-Kummissjoni huma bbażati fuq il-valutazzjoni tal-livell ta' ambizzjoni nazzjonali ppreżentat fl-abbozz tal-pjan nazzjonali integrat għall-enerġija u l-klima, imqabbel mal-livell kollettiv tal-isforzi meħtieġa biex jintlaħqu l-miri tal-Unjoni, filwaqt li titqies l-informazzjoni pprovduta dwar iċ-ċirkustanzi nazzjonali speċifiċi, fejn ikun rilevanti. Il-kontributi nazzjonali finali fil-qasam tal-effiċjenza fl-enerġija jenħtieġ li jirriflettu l-potenzjal kosteffettiv għall-iffrankar tal-enerġija u li jiġu appoġġati bi strateġija soda ta' rinnovazzjoni tal-bini fit-tul u miżuri għall-implimentazzjoni tal-obbligu tal-iffrankar tal-enerġija li jirriżulta mill-Artikolu 7 tad-Direttiva 2012/27/UE tal-Parlament Ewropew u tal-Kunsill (3). Jenħtieġ li l-Istati Membri juru wkoll li jkunu qiesu kif xieraq il-prinċipju “l-Effiċjenza Enerġetika tiġi l-Ewwel”, billi b'mod partikolari jispjegaw kif l-effiċjenza fl-enerġija tikkontribwixxi għall-ilħuq kosteffettiv tal-għanijiet nazzjonali ta' ekonomija kompetittiva b'livell baxx ta' emissjonijiet ta' karbonju, għas-sigurtà tal-provvista tal-enerġija u għall-indirizzar tal-prekarjetà enerġetika.

                  (8)

                  Ir-Regolament dwar il-Governanza jeħtieġ li l-Istati Membri jipprovdu stampa ġenerali tal-investiment meħtieġ biex jintlaħqu l-objettivi, il-miri u l-kontributi stabbiliti fil-pjan nazzjonali integrat għall-enerġija u l-klima, kif ukoll valutazzjoni ġenerali dwar is-sorsi ta' dak l-investiment. Il-pjanijiet nazzjonali integrati għall-enerġija u l-klima jenħtieġ li jiżguraw it-trasparenza u l-prevedibbiltà tal-politiki u tal-miżuri nazzjonali sabiex tiġi żgurata ċ-ċertezza tal-investiment.

                  (9)

                  B'mod parallel, bħala parti miċ-ċiklu tas-Semestru Ewropew 2018-2019, il-Kummissjoni ffukat ħafna fuq il-ħtiġijiet ta' investiment tal-Istati Membri b'rabta mal-enerġija u mal-klima. Dan huwa rifless fir-Rapport tal-Pajjiż tal-2019 għall-Irlanda (4) u fir-rakkomandazzjoni tal-Kummissjoni għal Rakkomandazzjoni tal-Kunsill lill-Irlanda (5), bħala parti mill-proċess tas-Semestru Ewropew. Il-Kummissjoni qieset l-aktar sejbiet u rakkomandazzjonijiet reċenti tas-Semestru Ewropew fil-valutazzjoni tagħha tal-abbozzi tal-pjanijiet nazzjonali integrati għall-enerġija u l-klima. Ir-rakkomandazzjonijiet tal-Kummissjoni huma komplementari għall-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew. Jenħtieġ ukoll li l-Istati Membri jiżguraw li l-pjanijiet nazzjonali integrati għall-enerġija u l-klima jqisu l-aktar rakkomandazzjonijiet reċenti speċifiċi għal kull pajjiż maħruġa fil-kuntest tas-Semestru Ewropew.

                  (10)

                  Barra minn hekk, ir-Regolament dwar il-Governanza jeħtieġ li kull Stat Membru iqis kif xieraq kull rakkomandazzjoni mill-Kummissjoni għall-abbozz tal-pjan nazzjonali integrat għall-enerġija u l-klima tiegħu li jrid jiġi ppreżentat fil-31 ta' Diċembru 2019 u, jekk l-Istat Membru kkonċernat ma jindirizzax rakkomandazzjoni jew parti sostanzjali tagħha, dak l-Istat Membru jenħtieġ li jipprovdi r-raġunijiet tiegħu u jippubblikahom.

                  (11)

                  Fejn applikabbli, jenħtieġ li l-Istati Membri jirrapportaw l-istess data fil-pjanijiet nazzjonali integrati għall-enerġija u l-klima u fl-aġġornamenti fis-snin sussegwenti bħalma jirrapportaw lill-Eurostat jew lill-Aġenzija Ewropea għall-Ambjent. L-użu tal-istess sors, u meta tkun disponibbli, tal-istatistika Ewropea, huwa wkoll essenzjali għall-kalkolu tal-linja bażi għall-immudellar u għall-projezzjonijiet. L-użu tal-istatistika Ewropea jippermetti komparabbiltà aħjar tad-data u tal-projezzjonijiet użati fil-pjanijiet nazzjonali integrati għall-enerġija u l-klima.

                  (12)

                  L-elementi kollha tal-Anness I tar-Regolament (UE) 2018/1999 iridu jiġu inklużi fil-pjan nazzjonali integrat għall-enerġija u l-klima finali. F'dan il-kuntest, jenħtieġ li jiġu vvalutati l-impatti makroekonomiċi u, sa fejn ikun possibbli, l-impatti fuq is-saħħa, l-ambjent, l-impjieg u l-edukazzjoni, il-ħiliet u l-impatti soċjali tal-politiki u tal-miżuri ppjanati. Il-pubbliku u partijiet ikkonċernati oħra jridu jkunu involuti fit-tħejjija tal-pjan nazzjonali integrat għall-enerġija u l-klima finali. Dawn l-elementi u elementi oħrajn huma deskritti fid-dettall fid-dokument ta' ħidma tal-persunal ippubblikat flimkien ma' din ir-Rakkomandazzjoni (6).

                  (13)

                  Fil-pjan finali, jenħtieġ li l-Irlanda tibni fuq il-kunsiderazzjonijiet tal-abbozz tal-pjan dwar l-interazzjonijiet tal-politiki billi telabora fuq is-sinerġiji bejn id-dimensjonijiet tad-dekarbonizzazzjoni, tas-sigurtà tal-enerġija u tas-suq intern tal-enerġija. Kwistjoni bħal din hija l-impatt tal-eliminazzjoni ftit ftit tal-użu tal-faħam u tal-livelli dejjem jiżdiedu tal-enerġija rinnovabbli fuq is-sigurtà tal-enerġija u l-adegwatezza tal-provvista ġenerata tas-sistema tal-elettriku. Kwistjoni oħra li trid tiġi elaborata hija l-kompatibbiltà taż-żieda ppjanata fl-użu tal-bijomassa mal-pjan li jiġu miżjuda l-assorbimenti mill-użu tal-art, it-tibdil fl-użu tal-art u l-forestrija. Il-kunsiderazzjoni tal-prinċipju “l-Effiċjenza Enerġetika tiġi l-Ewwel” biex tistabbilixxi l-kriterji għall-eliġibbiltà tal-appoġġ tas-sorsi ta' enerġija rinnovabbli u biex tipproponi politiki fid-dimensjonijiet tas-sigurtà tal-enerġija u tas-suq intern tal-enerġija hija element importanti ieħor li jrid jiġi indirizzat fil-pjan finali. B'mod simili, l-objettivi fid-dimensjoni tar-riċerka, tal-innovazzjoni u tal-kompetittività jridu jappoġġaw l-isforzi ppjanati għad-dimensjonijiet l-oħra tal-Unjoni tal-Enerġija.

                  (14)

                  Il-pjan nazzjonali integrat għall-enerġija u l-klima finali jista' jibbenefika mill-preżentazzjoni ta' analiżi komprensiva dwar fejn jinsab bħalissa s-settur tat-teknoloġiji b'livell baxx ta' emissjonijiet ta' karbonju fis-suq globali, filwaqt li jiġu enfasizzati l-oqsma ta' qawwiet kompetittivi u sfidi potenzjali u jiġu indikati objettivi miżurabbli għall-ġejjieni u l-politiki u l-miżuri biex dawn jinkisbu, u jsiru konnessjonijiet xierqa mal-politika tal-intrapriżi u tal-industrija. Jista' jibbenefika wkoll mill-kunsiderazzjoni tar-rwol tal-ekonomija ċirkolari, filwaqt li jirreferi għall-istrateġiji nazzjonali u għall-pjanijiet ta' azzjoni u jżid il-benefiċċji u l-kompromessi potenzjali f'termini tat-tnaqqis tal-emissjonijiet tal-gassijiet serra.

                  (15)

                  Ir-rakkomandazzjonijiet tal-Kummissjoni lill-Irlanda huma appoġġati mill-valutazzjoni tal-abbozz tal-pjan nazzjonali integrat għall-enerġija u l-klima tal-Irlanda li huwa ppubblikat flimkien ma' din ir-Rakkomandazzjoni (7).

            B'DIN TIRRAKKOMANDA LILL-IRLANDA TIEĦU AZZJONI BIEX:

                  1.

                  Tipproponi miżuri addizzjonali, b'mod partikolari fis-setturi tal-bini u tat-trasport, biex tnaqqas b'mod kosteffettiv id-diskrepanza projettata sinifikanti għall-mira tagħha tal-gassijiet serra għas-setturi li mhumiex koperti mill-iskema tal-UE għall-iskambju ta' kwoti tal-emissjonijiet għall-2030 ta' -30 % meta mqabbel mal-2005.

                  2.

                  Tipproponi, bħala l-kontribut tal-Irlanda lill-mira tal-Unjoni għall-enerġija rinnovabbli għall-2030, sehem ta' enerġija rinnovabbli ta' mill-inqas 31 % kif indikat mill-formula fl-Anness II skont ir-Regolament (UE) 2018/1999. Tinkludi trajettorja indikattiva fil-pjan nazzjonali integrat għall-enerġija u l-klima finali li tilħaq il-punti ta' referenza kollha skont l-Artikolu 4(a)(2) tar-Regolament (UE) 2018/1999 f'konformità ma' dak is-sehem, fid-dawl tal-ħtieġa li jiżdied il-livell tal-isforzi biex din il-mira tintlaħaq b'mod kollettiv. Tippreżenta politiki u miżuri ddettaljati u kkwantifikati li huma konformi mal-obbligi stabbiliti fid-Direttiva (UE) 2018/2001 tal-Parlament Ewropew u tal-Kunsill (8), sabiex tippermetti li dan il-kontribut jinkiseb fil-ħin u b'mod kosteffettiv. Tiżgura li l-mira tal-enerġija rinnovabbli għall-2020 stabbilita fl-Anness I tad-Direttiva 2009/28/KE tal-Parlament Ewropew u tal-Kunsill (9) tiġi ssodisfata bis-sħiħ u tinżamm bħala linja bażi mill-2021 'il quddiem u tispjega kif għandha l-intenzjoni tissodisfa u żżomm sehem bħal dan tal-linja bażi. Tipproponi trajettorji u miżuri korrispondenti fis-settur tat-tisħin u tat-tkessiħ u fis-settur tat-trasport sabiex tilħaq il-mira indikattiva inkluża fl-Artikolu 23 tad-Direttiva (UE) 2018/2001 u l-mira tat-trasport fl-Artikolu 25 tad-Direttiva (UE) 2018/2001. Tistabbilixxi miżuri biex tegħleb il-piż amministrattiv u informazzjoni dettaljata dwar il-miżuri dwar l-oqfsa ta' abilitazzjoni għall-awtokonsum rinnovabbli u għall-komunitajiet tal-enerġija rinnovabbli, f'konformità mal-Artikoli 21 u 22 tad-Direttiva (UE) 2018/2001.

                  3.

                  Iżżid b'mod sostanzjali l-ambizzjoni tagħha tal-effiċjenza fl-enerġija billi tnaqqas il-livell tal-konsum tal-enerġija finali u primarja f'termini assoluti fid-dawl tal-ħtieġa li jiżdied il-livell tal-isforzi biex tintlaħaq il-mira tal-effiċjenza fl-enerġija tal-Unjoni tal-2030. Tappoġġa dan permezz ta' politiki u miżuri li jirriżultaw f'aktar iffrankar tal-enerġija sal-2030. Tesprimi l-kontribut finali bħala valur speċifiku għall-konsum tal-enerġija primarja u finali. Tiddeskrivi fid-dettall il-metodoloġija sottostanti għall-istima tal-iffrankar enerġetiku. Hija meħtieġa wkoll indikazzjoni tal-investimenti meħtieġa biex jiġu implimentati l-politiki dwar l-effiċjenza fl-enerġija.

                  4.

                  Tispeċifika l-miżuri li jappoġġaw l-objettivi tas-sigurtà tal-enerġija għad-diversifikazzjoni u għat-tnaqqis tad-dipendenza enerġetika b'mod partikolari fis-settur tal-gass u taż-żejt fid-dawl tal-inċertezzi relatati mal-irtirar tar-Renju Unit mill-Unjoni Ewropea.

                  5.

                  Telabora aktar dwar l-objettivi nazzjonali u l-miri ta' finanzjament fir-riċerka, fl-innovazzjoni u fil-kompetittività, speċifikament relatati mal-Unjoni tal-Enerġija, li jridu jinkisbu minn issa sal-2030, sabiex ikunu miżurabbli faċilment u jkunu adattati biex jappoġġaw l-implimentazzjoni tal-miri fid-dimensjonijiet l-oħra tal-pjan nazzjonali integrat għall-enerġija u l-klima tagħha. Tappoġġa t-tali objettivi b'politiki u miżuri speċifiċi u xierqa, inkluż dawk li jridu jiġu żviluppati b'kooperazzjoni ma' Stati Membri oħra, bħal pereżempju l-Pjan Strateġiku għat-Teknoloġija tal-Enerġija.

                  6.

                  Tibni fuq il-qafas tal-Kooperazzjoni tal-Enerġija fl-Ibħra tat-Tramuntana u l-Inizjattiva tal-Enerġija Nadifa għall-Gżejjer tal-UE sabiex tilħaq il-mira tas-sorsi ta' enerġija rinnovabbli u tiżgura l-implimentazzjoni fil-ħin tal-proġetti ta' interkonnessjoni li huma għaddejjin. Fid-dawl tad-deċiżjoni tar-Renju Unit li toħroġ mill-Unjoni Ewropea, tipprevedi miżuri sabiex tiżgura l-kooperazzjoni reġjonali kontinwa mar-Renju Unit dwar it-tħejjija u r-rispons f'każ ta' emerġenza għall-elettriku, u s-sigurtà tal-provvista għall-gass u għaż-żejt.

                  7.

                  Telenka l-azzjonijiet u l-pjanijiet imwettqa biex telimina ftit ftit is-sussidji tal-enerġija, b'mod partikolari għall-karburanti fossili.

                  8.

                  Tippreżenta l-impatti dwar it-tniġġis tal-arja għax-xenarji varji, filwaqt li tipprovdi l-informazzjoni ta' appoġġ, u tqis is-sinerġiji u l-effetti tal-kompromess.

                  9.

                  Tintegra aħjar l-aspetti ta' tranżizzjoni ġusta u ekwa, b'mod partikolari billi tipprovdi aktar dettalji dwar l-impatti soċjali, l-impatti fuq l-impjieg u fuq il-ħiliet tal-politiki u tal-miżuri ppjanati. Jenħtieġ li l-pjan finali jindirizza b'mod partikolari l-impatt tat-tranżizzjoni fuq il-popolazzjonijiet li jgħixu f'reġjuni intensivi fl-użu tal-karbonju. Tikkomplementa l-approċċ għall-indirizzar tal-kwistjonijiet tal-prekarjetà enerġetika b'objettivi indikattivi għat-tnaqqis tal-prekarjetà enerġetika kif meħtieġ mir-Regolament (UE) 2018/1999.

         Magħmul fi Brussell, it-18 ta' Ġunju 2019.

               Għall-Kummissjoni

            Miguel ARIAS CAÑETE

               Membru tal-Kummissjoni

         (1)  ĠU L 328, 21.12.2018, p. 1.

         (2)  SWD(2019) 230.

         (3)  Id-Direttiva 2012/27/UE tal-Parlament Ewropew u tal-Kunsill tal-25 ta' Ottubru 2012 dwar l-effiċjenza fl-enerġija, li temenda d-Direttivi 2009/125/KE u 2010/30/UE u li tħassar id-Direttivi 2004/8/KE u 2006/32/KE (ĠU L 315, 14.11.2012, p. 1).

         (4)  SWD (2019) 1006 final.

         (5)  COM (2019) 507 final tal-5 ta' Ġunju 2019.

         (6)  SWD(2019) 230.

         (7)  SWD(2019) 230.

         (8)  Id-Direttiva (UE) 2018/2001 tal-Parlament Ewropew u tal-Kunsill tal-11 ta' Diċembru 2018 dwar il-promozzjoni tal-użu tal-enerġija minn sorsi rinnovabbli (ĠU L 328, 21.12.2018, p. 82).

         (9)  Id-Direttiva 2009/28/KE tal-Parlament Ewropew u tal-Kunsill tat-23 ta' April 2009 dwar il-promozzjoni tal-użu tal-enerġija minn sorsi rinnovabbli u li temenda u sussegwentement tħassar id-Direttivi 2001/77/KE u 2003/30/KE (ĠU L 140, 5.6.2009, p. 16).